url: =US gamsung khualzinna pawlkhat – 55 :: ZOMI DAILY\nposted on 26 February 2016 at 8:00 am Lomkholna: Article, Awnzapau\nAmerican President masa pen George Washington a simna a phawkna amin atapsak ahihi. Marble (Suangpaak), granite (Suangciip) leh sandstone (Piausuang) tawh kibawl hi. Lei pan 150 ft a phakna ciangdong a suang meel kibang suak aa tua zawh teh ameel kilamdang hi. Banghang hiam cih leh tua nuaisiah teng a man khitteh a suang tawhna ah suang beita hi. Azat ding sum zong beita banah American Civil War tawh buailua mahmah ahih manin sauveipi tak kum (20) sung kikhawl hi.\nAtawpna ah mundang khatah a zopsuakna ding suang kito leuleu a, 150ft tungsiah a suang meel kibang taktak zo nawn lo hi. Adawn pen atun takteh pangli mah neisakin zumto sak hi. Tua dawnah lightning rod tangin ‘aluminium tip’ kikoih hi. A kilam zawh Effel Tower masiah leitungah tua namte lakah a sang penpen ahihi.\nAmun ding zong DC sung a laizang santak mah adeih hamtang ahih hangin tua munteng citciat pen cikhnawng lak vive ahih manin, abulcin (foundation) abulphuhna dingin a siik a suang tampi zat kul ding a sumtampi beithuah ding banah, haksa lua ding ci in a laizang pan nisuahna lam 100 yards a gamlatna ah lam uhhi. Panet khet pawi ah the 11st President James Knox Polk (1845-1849) Tenn. kah hi.\nTua monument tungah kahtohna ding keellei siiksan 897 steps om a, keellei dungkhat leh dungkhat (flight of stairs) kituah kizopna mun (landing) 50 omhi. Tua hun lai kum 1888 akipan keellei tungah kah in numei pasal kipaisak a khakhat in mi 55,000 in va en ngei hi. Tu hun ciangin tavuan neite lobuang a kuamah peuh tua keellei tawnin kipaisak nawn lo hi.\nKeelleite a lui banah mikhat peuh in suksiat theih suksiat mawh a suksiat ding lau ahih manin kuamah kikah sak nawnlo hi. Nidang pek kum akipan elevator om a, muanhuai kisa phalo ahih manin pasal te bek kipai sak hi. Tu hun ciangin hoih takin kibawl pha a, kum khat in a en a hong pai 800,000 pha hi. Anuai monument bultengah US a lan 50 te a kimkot ah khuam phut in khai uhhi. Monument tawh kisai a tomin anuai a bang hi.\nDesigner Robert Mills in 1836\nWork started July 4, 1848\nWork completed February 21, 1885\nOpened October 9, 1888\nHeight 555’ 5 1/8”\nLobby to observation level 500’\nWidth at base 55’ 1 ½”\nWidth at top of shaft 34’ 5”\nThickness of monument walls at base 15’\n-do- Observation level 1’ 6”\nTotal wt of monument 90,854 shorttons (82,421 t)\nTotal number of blocks in monument 36,491\nSway of monument in 30mph wind 0.125 inches\nWt of Capstone 3,300lbs(1.5t)\nHt of capstone 5.16ft\nEach side of capstone base 3.0ft\nHt of Aluminium tip 8.9inches\nWidth -do- 5.6inches\nWt -do- 100.0oz.\nWt 36912 short ton (33,482 metric ton)\nArea 16,001 square ft\nPresent elevator installed 1998\nPresent elavator cab installed 2001\nElevator travel time 70 seconds\nNumber of steps in stairwell 897\nPrevious: A et teh huai nupa ~ Naalian Zomi\nNext: Koilam Manawh I Hia? ~ Hau Za Cin


timestamp: atn

url: =Taiwan gamsung ATM sungpan US$2 Million ki gukhia :: ZOMI DAILY\nposted on 12 July 2016 at 5:17 pm Lomkholna: News, Sawltak, Taiwan, World\nTaiwan gamsung aom zattawmding sum lakkhiatpakna ATM setsung panin guta te’n sum US$2.17 Million Dollars gukhia uh cih Taiwan’s Central News Agency in genkhia hi. Taiwan’s First Bank te neihsa ATM panin aki gukhia hi a, July 09 pan July 10 Weedend ninihsung aki gukhia ahihi.\nTaiwan’s First Bank te genkhiatna ah Taipei leh Taichung khuapisung aom ATM 34 sungpan in guta te’n agukkhiat uh ci a, Malware namkhat zangin ATM panin agukkhiat uh ahihi.\nLocal Media te genna ah hih ATM guta dingin aki ummawh pen mi 3 hi a, tualak ah mi 2 tepen zanni in Taiwan gamsung panin pusuakkhin dingin ki lamen cihi.\nHih guta te mi 3 lakah khatpen Russia gammi hiding hi ci’n Police te’n gencian uhhi. Ahi zongin adang mi 2 tepen banggammi cih theicianlo uh a, akancian laitak ahihi.\nWeekend zumkhaksung in guta te agamtang uh hi a, ATM panin sum aki guk pen Monday ni zumkahkik ciangin nasem te’n theipan uhhi. CCTV te panin Checking abawlkik uhciang in guta te gamtatna teng mukhia uh cihi.\nFirst Bank’s Vice President Yeh Chung-huei ii genkhiatna ah hih Bank ah sum akoih Customers te pen hoihtak bitna kapiading uh a, hihhang in amau neihsa te sukkhakna omloding cihzong Local Media te tungah genkhia hi.\nHih ATM 34 te sungpanin sum kigukna hangin adangte aki gukbehlohding ngimna tawh gamsung muntuamtuam aom ATM 768 te lakah 300 zong kikhakcip phot cih China Post te’n genkhia hi. ZD Sawltak #zomidaily\nPrevious: Mexico gamsung ah singkung 18 Million ki suanding\nNext: Pistol thautawi Damiah athudonlo New Zealand saizuakpa


url: =Union of Burma leh Zomite. Agelh ~ Khup Lian Thang - Laibu Saal\nHome > Thuluui/Articles > Union of Burma leh Zomite. Agelh ~ Khup Lian Thang\nUnion of Burma leh Zomite. Agelh ~ Khup Lian Thang\n2015kum Kawlgam kiteelpi ah Zogam panin minam minpua ZCD in hita leh amun dang khempeuh phial ah NLD in gualzawhna ngah uh hi. Pan mun hoihtak ki ap thei bek thamlo in Kumpi thak in nasep kipan ta in tu ciangciang nawngkaina om hetlo ahih manin in lungdam huai phadiak lai hi. A sawtlo in a khangto gamte bangmah in Myanmar gam zong zinghuan nitak huan, silh leh ten ding tawh lungkham lo in, cinat ciangin zato hoih nei ding, sih hun lopi in si nawnlo in khansau ding, naupang te in pilna siamna lam ah mi dang gamdang tetawh kikim in, gamdang mundang ah utlo pipi in paikul nawnlo ding a, inn phual zang panin sum zongin innkuan nuamtakin om khop hun ding sawt nawnlo ding hi cih pen gammi khempeuh ii lametna a hi. Hih bangin hih bangin lametna tampi kawmkal ah kidop huai, theih huai thu pawlkhat lungngaih dingin ka lunggulh hi.\n“Kawlte kipatna Tagaung pan hi” cih Kawlte’ paunak ah aom hangin tua hunin Kumpi pen India Prince te leh Pyute hileh kilawm ahih manin tangthu theite in Kawlte ukna pen Pagan Dynasty pan a tawpna Kongbawng Dynasty (AD 1044 – 1885) in ciamteh uh hi. Hih Kawlte ukna sungah Zogam leh Kachin gam pen uk kha ngeilo hi ci-in Dr. Thant Myint-U in siangtak in gen hi. Tua Kawlte kumpi uk hun Kum 850 kikal sungin ukna gam leh a thahat minam pen kikhel kawikawi hi. Shan te hat zel, Mon te hatzel, Kawlte hatzel cih bangin ki uk na leh a ukte ki khel kawikawi ah a, a ukna mun leh phual zong kikhel kawikawi in, atawpna pen ahi Mandalay(Yadanarpong) khuapi pan, Thibaw Min hun laitak in Mangkangte lutta ahih manin Kawlte kumpi tawh ki ukna hun a beita ahi hi. Hih Kawl kumpite uk sungin min leh panmun kituh in unau khat leh khat sisan luanna pen a om den phial ahi hi. A minthang phadeuh pen in Kawl kumpi nunung pen ahi Thibaw Min in, ama kumpi tutna a kip na dingin a sanggam 70 val bang cikzethuai huai takin that mang hi. Kawlte’ paunak ah gal nam 5 om in, tua sungah a uk kumpite zong kihel zen hi ( Kumpi, Meikang, Tuikhang, Guta leh galte ). Kawlte lungsim limlim ah Kumpi ahih leh thunei ding, ama thu bek tawh nasem ding , cih khat om in panmun angah nangin zong na khempeuh sem ngam lel mawk uh hi. General Aung San leh a pawlte aki suamlupna zong tua hang abulpi pen hi pah hi.\nMangkang ten Kawlgam thumvei do in (1824,1852,1885kum), Kawl kumpi pa India ah innsung thongkia sak uh hi. 1886kum 1st Jan in Kawlgam bup Mangkang te khutsung tungta hi ci in tangko uh hi. Suahtakna a ngah ciangin zong Kumpi pa bel si khin himah leh a guh a vai zongin lak kik dingin vaihawmna om tuanlo hi. Mipi in ki it lualo leh kiphawk lualo cihna hi. Tua hunin suahtakna ding makai khempeuh phial in Communism pakta mahmah uh ahih manin Kumpi thuneihna a ultung sak ki ukna lamah paikik ding ngaihsutin neilo uh zong ahi hi. Mangkangte in Zogam zong 1896kum aa kipan Chin Hill Regulation Act tawh ukna ong kipan uh hi. Kawlte ukna nuai ah omlo ihihna ong kilang sak mahmah hi. Tua hangmah in zongin a tuam in ong uk aa Zogam, Shan gam, Kachin gam leh Karenni gamte a tuamin ong uk hi. Hih Mangkangte ukna ukna bulphuh in Panlong Agreement ong piangkhia ahi hi. Kawlte ukna ah om hi le hang kumpi pa akimat khitteh a gamkhempeuh laksa hi in, Kawl kumpipa aki mat hangin Zogam, Kachin Gam leh Shan gamte hamsa pi in la zo bek uh hi. Tua hun ma in Zomite pen amau leh amau a ki ukte hi a, dinmun kician a nei khin mahmah ahi uh hi. Mangkangte ukna hang leh Sangmang te hangin ih khua muhna tampi ong khangto beh lai hi. 1917kum in Piantit galmai paina hangin a khuamuhna uh khangto in, mite khantohna ki mu kha bek hilo in minam dangte tawh ki zop a kipatna zong ahi hi. Zomite tampi tak Paaltan lut in, a tuntun a sepna peuhpeuh ah a thuman acihtak in kithei a, tuni dong mah in a pu apa te cihtakna hangin Zomite acitak minam ci in kiciamteh lai hi.Mangkang ten a uk hun ma, amau leh amau a ki uk hun lai in thuman leh cihtakna tawh akalsuan minamte ahih na kimu thei hi.\nLeitung khuahun luanzia nakpi takin ong kikhel in, Galpi nihna huhau in Mangkang kumpi in aneihsa gam leh leitangte kep zawhna ding tha nei nawnlo uh hi. A kah thak Mangkang tanu pipa(Prime Minister) Clement Attlee’ makaih Labour Party in a neih uh gamte kep tentan ding sangin suahtakna piak ding deihzaw ta uh hi. General Aung San makai in mualmite zawn a, amah muanna bek tawh suahtakna lakkhawm dingin Mualtungmi makaite na thukim uh hi. Suahtakna lak cil in Kachin, Shan, Zomi, Karenni leh Burma ci in minam pi 5 tawh Union of Burma ong piang khia ahi hi. 1948, 4th Jan pan kipan in Kawlte tawh gamkhatin Mualmi khempeuh ding khawm uh hi.\nSuahtakna ngahkhit Tualgal\nMi khempeuh ii zahtak General Aung San kisuam lum in, amah om nawnloh ciangin mualtung mite tung akamciam uh bangin Kawl makeite zuinawnlo uh hi. Constitution mahmah zong ah Kawlte bekin thuneihna a neih na dingin bawl uh hi. Kawlte mahmah zong amau leh amau ki nawkin Communist te thautawi kipan uh hi. Belpawl Kumpi ukna nuai aa om Kawl galkap te mahmah kumpite lehdo mawk uh hi. Tua kawmkal ah Karen te zong, kipan khengkhang uh ahih manin Belpawl gam sung nak buai mahmah hi. U Nu makaih Kawlgam kumpi in ahun lap in phelh zolo ahih manin tualgal zong nasia semsem hi. Kawl galkap pawlkhat, Zomi galkapte leh Gualkha galkap te in cihtak takin ma apan na hangin Yangon kumpi akici khin phial dingmun pan in Belpawl kumpi cih dinmun tungkik zo liailiai suak hi hi.\nA huampi in pen a langnih Kawl makaite ( U Nu leh Communist makaite )in “amau cih bek ci tentan in, kikum hiathiat ding cih lam sangin , kei cih dan kei sandan a dik pen hi cih angsung deihna thupi sakluat nang hang in hiciang a tung hi” ci in laiat siam U Kyaw Win in ama muhna gen hi. Tua pen man mahmah hi ci ing. Tuni ciang dong tualgal beizo nailo in leitung aa a saupen tualgal in kiciam teh hi. Suahtakna ngahcil tualgal (Karen leh Communist) dan tawh ki bang nawnlo in, Kawlte leh Mualtung mite kikal ki kilem lohna khasiatna bulphuh aa a piang tualgal hizaw ta hi. Kawlte’ minampi lungsim khauhluat hang hi in, tun zong abei hi peuhmah lo in DASSK makai ahih manin a paulo uh hi bek hi. Kawl mite, Belpawl gam mite khempeuh tangthu a man taktak aa a theih masiah, sanginn ah aki sin sin tangthu bu te a thuman taktak thute tawh kilaih masaih, Kawlmi te ki minam liatsakna lungsim pen bei hak kha thei ding hi.\nSuahtakna ngah zawh kha 6 sungin kiteelpi bawl ding himah taleh tualgal a kipatna hangin kiteelpi om thei paklo hi. Suahtakna ngah cil aa tavuan akipia makaiten kiteelpi dong Chin Affiar Council tawh makaih uh hi. Chin Affair Council pen Zogam a makaih kumpi hi in, Minister khat om a, aman Zogam bup a makaih a hi hi. Zogam khenpi 6 in kikhen aa, Tedim, Falam, Hakha, Matupi, Kanpalet leh Paletwa gamke te ahi hi. Tedim pan Pu Capt. Mang Tung Nung hi in, Matupi pan in Pu Vum Kho Hau te tangmi na hi uh hi. Minister kidem na om a, Pu Vumthu Maung ( Kanpalet ) in Pu Vum Kho Hau zo ahih manin amah pen a masapen Chin Affair Minister na suak in 1951kum kiteelpi dong sem hi.\nAnihna pen Pu Shein Htang (Kanpelet- 1952-1954kum), a thumna Pu Zahre Lian (Falam, 1954-1958kum), a lina Pu Thang Lian ( Falam, 1958kum kha 6 sung), Pu Ral Hmung ( Hakha, 1959kum ), leh a tawpna ah Pu Zahre Lian hikik in (1960 -1962kum) U Ne Win’ makaih galkap ten thuneihna alak dong sem hi. Ki teelpi thumvei om manin 1951kum, 1956kum leh 1960kum cih bangin ki bawl hi. 1962kum pan 1973kum dong galkap in ong uk in, 1974kum pan 1988kum dong pen U Ne Win bekin thuneihna pan, Socialist Party bekin uk hi. Hih hunsung pen Tedim lampan Galkap lamah a citak leh min leh za nei Zomiten Zogam na makaih to uh hi. Maj. Son Khua Lian ( Tedim, 1962-1972), Col. Khen Za Mung ( Tedim, 1972-1974), Col. Kap Cung Nung ( Falam, 1974-1978), Lt.Col Kim Ngin ( Tedim, 1978-1982), Lt.Col Khai Mung Mang ( Tedim, 1982-1986 ), Col. Son Khua Vum ( Tedim, 1986-1988) cih dan hi. 1988 pan 2010kum dong galkap temah in tutna ong lakik hi. 2011-2015kum dong pen Galkap puansuah mipi makaihna hun ki ci thei in, Chief Minister pen Pu Hung Ngai (Mindat) leh State Parliament Speaker pen Pu Hau Khen Kham (Tonzang) te ahi hi. 2015kum kiteelpi pan a gualzo NLD leh ZCD in Zogam ah gualzo uhhi. Chief Minister pen Pu Lian Luai ( Falam ) hi in, State Parliament Speaker pen Pu Zo Bawi ( Hakha ) in a makaih hi ta hi.\nZomite in Hoihtak lungngaih ding thu\n1) Zomite sangin mi a tamzaw Kawlte’ pianza leh tangthu te Zomite in a theih ding kisam, DASSK bang om nawnkei leh ong koici ding?\n2) Gam ki uk zia ah State te ii thuneihna damdam in tam semsem ding ahih manin State level ah koici tawh panmun la ding?\n3)A tunga Zomite Zogam gamvai tangthu ah, Tedim kampau Zomite in mipi teel’ ki ukna hun ah khatvei zong Zogam makai dinmun ngah ngei hetlo mawk hi. A pilna, a siamna, a neih leh lam kicing leh hawmtawh omlo hi mah ta leh bang hangin makai dinmun ngah zolo uh hiam?\nHih a tunga dotna te nang mahmah in hoihtak na ngaihsun dih in. Gambup huam gamvai ah kimawl dan ding, Zogam gamvai ki ukna ah mapan dan ding koici kimawl ding cihte ki ging ding, ki dop ding sep ding aom leh tun kipat pah hunta hi . Ki khelhuai thute aom leh tui bangin kikhel in mun khempeuh ah lut siam ding, thu leh late kikum liailiai in makaite tungah ngaihsutna hoihte piak ding, Makaiten zong , mipi’ piak ngaihsut piaknate hoihtak sasak in mipi mailam ding khual aa ki puah ding aom leh khatvei kipuah kik ding thupi ding hi. Zomite khempeuh a neu a lian, a moi aham ki zahtaak siam in, thuneihna , gamvai, minam vai leh biakna lamah amau aa dingin alauhuai pen a gal, a lang ahi Kawlte’ huzap na pan in a suahtak nangin nakpi takin nasem in Zomite khempeuh in a ma uh anawt khawm ding hunta hi. Hih bangin khut kilen in a kalsuan khop nak leh Zogam bek hilo in Kawlgam leh Leitung bup a makaih zo ding, Pasian’telsa Zomite ahi hi.\n- Zahre Lian of Burma, Dr. Stephen Hre Kio\n- Kawlgam gamvai et phat na, U Kyaw Win\n- A History of Southeast Asia, Arthur Cotterell\n- Saw Ba U Gyi leh Minan neuter buaina, Mg. Sin Kye\n- Lest We Forget, Col. Khen Za Mung\n- Saturday’ Son, U Nu\n- Pu Hang Khan Lian’ thugenna, ZIS\n- The River of Lost Footsteps, Thant Myint-U\nfrom: Khup Lian Thang<thangliank@gmail.com>\ndate: Sat, Mar 25, 2017 at 6:38 AM\nItem Reviewed: Union of Burma leh Zomite. Agelh ~ Khup Lian Thang Description: Rating: 5 Reviewed By: Cinpu Zomi


url: =Lai Siangtho (Tedim Kam) Neihna Thu – Rev. Pau Lian Mang – Zomi Agape Church Inc\nLai Siangtho (Tedim Kam) Neihna Thu – Rev. Pau Lian Mang\nZomi Agape Church Inc > Zomi Agape Church Blog > Agape Digest > AD02 > Lai Siangtho (Tedim Kam) Neihna Thu – Rev. Pau Lian Mang\nDecember 30, 2021 by Zomi Agape AD02, Agape Digest, Zolai\nLai Siangtho (Tedim Kam) Neihna Thu\nLeitung ah Lai Siangtho a bupin a nei khinte lakah ei Zomite zong kihel i hih manin Pasian’ thupha lianpi ahi hi.\nSangmang Cope topa’ hanciamna tawh 1932 kumin Thuciam Thak i nei hi. Rev. Kam Khaw Thang in TBA vaihawmna tawh 1960 beikuan lam pan Thuciam Lui letkhiat kipan a, 1974 kumin zo hi. Tua Thuciam Lui leh a omsa Thuciam Thak (Cope Topa’ letkhiat) gawmin a kibubawl pen 1977 kumin a laibu kingah ahih manin tua kum pen Lai Siangtho bup i neih masak kum hong suak hi.\nLai Siangtho (Tedim kam) vai genna ah a tunga nambat khatna-a i gen, kam tuamtuam tawh letkhiatna leh thuluanzia a tuamtuamin letkhiatna, cih letkhiatna nam nih mah bulphuhin i genbeh ding hi.\nTedim kam kipsakna\nTua kikupna ah Cope topa in Sihzang kam tawh kigelh, siktawlai tawh kikhen, laidalpi dal 20 bang a pha, “Hat Lian Bu” (Jack the Giant Killer) kici tangthu khat simkhia hi. Kuamah in a telloh ciangin Cope topa in, “Tua ahihleh bang kampau tawh lai bawl ding i hi hiam?” ci-in dong hi. Tua ciangin kikupna ah a kihelte in a nuai-a bangin ngaihsutna pulak tek uhhi:\nGuite kual taangmite’ thusunna: Paihte kam a zang, Tuimui hausa Pu Mang Za Thang in, “Paihte kam tawh bawl lehang kuamah in thei lo ding hi. Tedim khuapi-a kizang kampau tawh bawl lehang kitelkimpen ding hi” ci hi. Paihte kam a zang, Haiciin hausa Pu Tual Pum in thukimpih pah hi.\nThahdo kual taangmite’ thusunna: Thahdo kam a zang, Hiangzang hausa Pu Zam Khaw Thang in, “Ko Thahdo kam tawh omleh kuamah’n thei lo ding hi. Tedim khuapi-a kizang kampau-in omleh hoihpen ding hi” ci hi. Thahdo kam a zang, Hangken hausa Pu Kam Pum in thukimpih pah hi.\nZo kual taangmite’ thusunna: Zo kam a zang, Salzang hausa Pu Zaang Khaw Lian in zong, “Ko Zote’ kam kuamah’n tel lo ding hi. Tedim khua-a kizang kampau mah hileh kitelkimpen ding hi” ci a, Zo kam a zang Phaitu hausapa Pu Khan Thawng in thukimpih leuleu hi.\nTua huna Tedim gam i cih pen zai mahmah hi. Tonzang gam leh Cikha dong huam hi. A nungciangin Tonzang in township (1965?) hong ngah a, township nih a nei i hih manin i minam bup lungdamna ahi hi. Cikha leh Khaikam in zong town ngah uh ahih manin i gam sung khantoh gimnam mahmah hi.\nNidanga Tedim gam a kici, hih township 2 leh town 2 a omna gam sungah hun khat lai-in laisinna sangte ah kampau khat a sinkhawmte, kampau khat tawh Lai Siangtho a simkhawmte i hi hi. Tua hangin zong hih khua leh gam teng i gen ciangin khatveivei “Tedim gam” kici ziauziau kha thei hi. Tua pen kumpi’ hong piak thak township leh town-te thusimlohna hi peuhmah lo-in hun khat lai-in gam khat hi lua i hih manin i lungsim sungah kituam ngaihsut thei mahmahlo i hih man hi. Thukhat ah, tua banga i lawh teh Tedim bek thupisak (ki-Tedim-sak) ci-in a sangkhial zong om thei ding ahih manin khang thak gamvai kipuakzia zui-in min thakte tawh lawh theih ding zong a thupi khat hi veve hi.\nA langkhat leuleu ah, hun khat lai-in “Tedim” cih pen khua min bek hilo a, tua min tawh i minam leh i gam hong kilo ahihlam khang thakte in i theih i phawk ding kisam hi. Zomite minam khat, gam khat-a hong kiciaptehcilna min pen “Tedim” hi. Tua hi a, tu hunin i kilawhna i gam minte a tuamtuam hi phial taleh minam khat, gam khat i hihna thute mangngilh lo-in i kipumkhatna i khahsuah loh ding i lunggulhpipen ahi hi.\nThuluan letkhiatbu a thak\nRev. Pau Lian Mang, D.Theol.\n(Rev. Pau Lian Mang at, Lai Siangtho letkhiatna thu pan thulu neu khat ahi “Laisiangtho (Tedim kam) neihna thu” hong kisuak sak kik hi. Siapa’ phalna tawh a kisuak sak ahi hi.)\nTheih ding: Thului a vekpi-in a sim nuamte in Zomidaily.com ah kisim thei hi.\nAgape Digest, Agape Digest 002, Rev. Pau Lian Mang, Zolai


url: =2009 April « Tongsan Weekly Journal\nZOMI CHRISTIAN FELLOWSHIP NORWAY\nPosted by khampeek on 29/04/2009\nZomite i tuntunna ah i pau leh i haam mah tawh Pasian biakpiakna kilunggulh in Zomi Christian Fellowship ci in a gam zui-in i phuan khia ciat hi. A gam leh a mun zui ciatin a min kibatlohna zong om thei hi. Ei Norway ah zong Pasian thu(Kha) lamah i Zokam/Zopau tawh nuam tak leh lungtaii tak a Pasian i biak khopna ding i lunggulhnate Pasian in hong tangtun pih a hih manin Topa min i phat hi.\nHih bangin Zokam tawh biakpiakna i neih sawm ciangin i min ding ngaihsutna Meeting April 19,2009 (Sunday)ni in Sia Pum Za Chin Inn, Stavanger ah kinei a, a tam zaw Leitung mun tuamtuam ah a kinei ciat mah ahi Zomi Christian Fellowship Norway(ZCF Norway) min mah kikipsak thei ahih manin Pasian hong thukimpihna hi ci-in Pasian min i phat lailai hi. Tua banah ZCF Committee panmun kiteelna zong a nuai a bang in kinei thei hi. Hih ZCF Norway makaite Pasian in hong zatsak na ding thungetna ah phawk ciat ni.\n2009 Kum Zomi Christian Fellowship Norway(ZCF Norway), Committee teng;\nPresident – Rev. Pum Za Chin\nVice President – Pa Tun Mun Muang\nSecretary – Sia Khampeek\nAsst.Secretary – Pa Lian Sian Thang\nTrasurer – Nu Lun Don Niang\nFinance Secretary- Tg. Thuam Lian Uk\nAuditor – Pa Kham Khaw Tuan\nPa Pum Za Mang\nPa Thang Za Mung\nTHEIH HUAI “FLU” NATNA\nA ma sa pen flu pandemic hong pian lai(1918) in gam khat leh gam khat ki\nkawm nang in Tenbaw(Ship) ki zan lai hi. Tua hun lain a ngawn in, hih flu\nnatna lei tung bup kha 2 sung in ki zel zo ci uh hi. Lei lu leh lei taw ni\nkhat thu in ki kawm theih na tu hun in, virus thak hong piang leh ki lawh\nnang hong man lang mah mah lai ding hi.\nGam lian tampi te in tua hun hong tun khak leh ki gin kholh nang ci in\n“Emergency preparedness plan” nei kim uh in, a gam mi khem peuh a ding in zatui(anti viral) a ki cing in a neih ban uh ah, vaccine a man lang pen in\nbawl zawh nang zong ki gin sa in om uh hi. Tua virus thak in hong do sung\nteng a , a si te kaih khop ding dan, a nung talai ta ding bang cih pan pih\nding cih bang ciang dong in ki kup kholh sa in nei khin phit phet uh hi.\nBang ciang Flu Virus thak hong piang ding?\nTu ni dong kua mah in a hun ding gen khol thei lo uh hi. A hih hang tu nai a\nhong piang thak Bird flu leh Swine flu te I et ciang a lau huai virus thak\nhong pian ang hong nai sem sem cih pen ki mu thei hi.\nMihing leh mihing ki lawh thei flu virus hong koi ci piang?\nMihing ta ding in a lau huai lo Bird flu pan, mihing khat leh khat a ki lawh\nthei a lau huai mah mah flu virus thak nam 2 in hong piang thei hi.\n1. Flu Pandemic masa pen (1918) Bird flu virus pan in dam dam in hong ki\nkhel in (progressive adaptation, mutation), a tawp na ciang mihing leh\nmihing ki lawh thei , a gu khauh mah mah flu virus hong suak hi ci in um uh\n2. A bei sa pandemic 2 na leh 3 na (1957&1968) te pen mihing te tung hong\ntun theih nang bird/ak sung a om flu virus in Vokpi pumpi sung ah hong ki\npuah pha in(reassortment) in, tua hong piang thak virus in mihing leh\nmihing a ki lawh baih thei virus thak hong suak sak hi ci in ki um hi.\nA lau huai pandemic flu virus hong pian nang bang teng ki sam?\nMihing ta ding a lau huai flu virus hong suah theih nang thu 3 ki sam hi.\n1. Flu virus in a gu khuah mah mah ding ki sam (highly pathogenic)\n2. Tua flu virus pen ki lawh baih mah mah ding (ability to transmit rapidly)\n3. Mihing leh mihing ki lawh zo ding (ability to transmit human to human)\nTu lai tak a hong lang flu virus te in number 1 leh 2 te cin zo ta hi. A\nthum na in hong cin ding bek in a ki sam lai suak hi.\nNGEINA IN MINAM KEM\nLeitung ah minam khempeuh in ngeina kinei ciat hi. Tua ngeina in\nminam hihna(Identity) a lakkhia ahi hi. Minam khat le khat pen pau le\nhaam, nek le dawn kibatlohna sangin ngeina(Culture) kibatlohna tawh\nhaksatna le buaina om thei zaw hi. Ngeina i cih pen a zaipi khat hi\nin, i gen khiat theih pak dingin i pu ipate khang pek pan hong pai\nsuksuk, i luah suksuk thu hi a, i biakna zong tawh a tonkhawm den ci\nleng kikhiallo ding hi. I pu ipate ngeina i cihcih pen zong i\nngeina(Dawi biakna) hi in, Tapidaw i suah khit teh a kizangthei nawn\nlo pawl khat a om hangin a kipaikhia theilo pawl khat mah om thei\nveve hi. Gtn: I dawi biakna ah dawithoihna vante, aite,phuisamnate,\nTon le gal aih sa aihte etc.. kizang thei nawn lo suak hi. A hi\nzongin sa kigawh, Tukzukhol, Itna ankuang umkhopna, i Zola sak, leh i\nZongeina puante tawh lasa khawm a Pasian a kiphat thei lua cihna hi.\nI Zongeina tampite sung pan i thupi ngaihsut le i limzat mahmah\nkhat ahi Zongeina Khuado Pawi pen tuni ciang dong a munmun a gamgam\nah nopcitak i bawl thei ciat hi. A beisa hun a kineih zawh ngei loh a\nkhatveina Zomi bup Khuado Pawipi 2008, Kawlpi-ZBCM huang sungah\nnasiatak i bawl zawh manin lungdam huai mahmah hi. Hih tungtang ah\nkumpi lamte zong tawh kilawmtatna leh i minam ngeina hong theihpihna\nhun khat hipah ahih manin, mailam ah i kalsuan zia ding zong tampi\nnuamtuam pah ding hi mawk hi. Tua banah US pan Washington\nDelhi,Aizawl Zomi innkuante in zong a munmun ah i bawl zihziah manin\nlungdam huai sem hi. Hih bangin i ngeinate i bawl ciangin inau i tate\nkhangsawnte a theisak kisuak bek tham loin, minam dangte lakah minam\nkician ngeina kician anei i hihna a pulaklak suak hi hang. Ngeina in\nminam kem ahih manin, i ngeina i thupitsak lai teng minam manthang\nngei lo ding hi hang.\nHih i Zongeina Khuado pawi i cih pen i pu pate in anlak khit a Topa\ntungah Lungdamkohna uh hi in a thupi mahmah khat hi mawk hi. Tua manin\ntuhun Zomi bupin zong Topa tungah lungdamkohna hunpi khat bangin i\nneih zawh lai ding thupi mahmah ding hi. I Kawlgam ah kumpite le minam\ndangte in hong theihna pen Zomi namni bek hisak nawn loin i ngeina\ntaktak Khuado pawi tawh i lahkhiat zawh lai ding kisam mahmah hi. Zo\nminam ni pen ngeina hi loin gam suahtakna ni suak mawk hi. Tua hi in\nngeina a awlmawh lo(thusimlo)te pen mi kician suak ngei lo ding a,\nngeina thei cian in a kemcing pa/nu pen minam kician leh minam\nmanthang ngei lo ding hi. Ngeina(Culture) in minam(Tribes) kem cing\nTukum a khatveina i Zongeina Zomibup Khuado Pawi 2008, Kawlpi in\nleitung bup Zomite lungsim hong lawng mahmah ahih manin, mai kum ah\nzong kipumkhat semsem in a thupi , a tangzai zaw a i bawl zawh na ding\nZ-Zomite hanlung ciam Khangto diam… ci in Ngeina tawh i minam\nTongsan Pu(Sia Khampeek)


url: =CPP VUM LIAN, USDP LE 2010 PINGPEI KITEELNA\nNEWS Tongsan News CPP VUM LIAN, USDP LE 2010 PINGPEI KITEELNA\nSaturday, 15 May 2010 09:00\nTutung Zomi sungah 2010 galkap kiteelna tawh kisai kikupna tuamtuamte ah Pu Vum Lian min hong dawk kha zeuhzeuh ahih manin ka kan cian le 2010 ah amah ahih kei leh tanaute election ah lut sawm hih tuak hi. Theih cian bel hi kei in ahi zong tua thu kigente aman leh bel 2010 ah kihel ding cihna in la phot leng.CPP party min tawh din sawm cih thuthang om ahih ciang cihna ahihi.\n2010 kiteelna a lut ding peuh mah in 2008 constitution pom cihna ahih manin SPDC kawlgalkap kumpi in zong pakta/ hua nawnlo ding, ama a ding zong lau huai nawn khol lo ding ahih manin, Pu Vum Lian tawh ki thuah khakna khen khat leh ka muh daan taklang nuam ka hihi.\nPu Vum Lian pen ka theih cilna Mandalay University katu'n pan ahihi. Mandalay Kawllak ah Zomi Hotel nei nih le thum bek om ahihi. Tua lak ah Pu Vum Lian kihel ahihi. Amah pen Degree ngah khat zong hi in khang thak sang naugpang tampi in model khat a a ki ngaihsun ahihi. Ni dangin Zomi BA IA te'n kumpi nasem in, innkuan a ding khop nuntakna mu ahih manin aki eng mahmah hi. Ahi zongin 1988 khit lam ciang kumpi nasem te'n khasum kham zo nawnlo in mun teng gamteng ah innkuan vak nang sum le pai zongin kidiang khia ngeingai ahihi. Mumang phaw'n vat mah bangin asi amang tawh nektawm zong muzo lo tampi ki om, ci leng kikhial lo ding hi.\nTua bang dinmun kawmkal ahih manin, Zomi pilna sin te'n zong kumpi nasem ut kua mah om nawn lo in sum bawl sum zonna lam ki ngim tek in, tu in agahte i muh bang ahihi. Pu Vum Lian pen tua hun kikhel cil lai a pilna nei sumbawl lawhcing khat ahih manin, Zomi Siamsinte model khat hi, ka cihna ahihi.\nAmah pen Model khat bek zong hilo in Mandalay Siamsinte hong panpih mahmah khat ahihi. Zomi namni bawl ding ciang, Mandalay Zomi bup ah mawtaw nei kitawm mahmah kimkal ah ama mawtaw siamsin te'n akizang den ahihi. Minam dangte State day, minam ni khong ah motor vive hall pua ah bawk pekpak in, Zomi( Chin) bup in i bawl ciang bel Pu Vum Lian motor bek mah a kipei ahihi. Tua nangawn amah thusiam hi lo hi leh Hero cycle lui giapguap 30 khong bek kipei ding daan hih tuak hi. Mandalay ah bel amah lian tawh ki thuah khakna nei lo in Yangon ah bel kithuah kha ngei zek ka hihi.\nKum sawm tampi sung Mandalay Zomi Siamsin te'n magazine Zopau tawh aki bawl zawh nawn loh nung in, Zingsol magazine Zokam tawh bawl kik ding thathak san kikna ki nei in, experience bang mah neilo pi in kong kipan uh hi. galkapte kiang phalna kila toto in akingah ciang in Yangon mah ah nasep kei a leh hi thei lo ding din mun ah om ahih manin, Pu Vum Lian inn bulphuh in azawh tan ama inn ah kibawl ahihi.Abul patna pen Pu Sing Do Lian (Do Pi, Vangteh) ) te unau in 8000 asik uh ahihi.\nTua bang hun sungah Magazine suak dekta, sum hong kisam ahih manin Fund zo'n ka kipan uh hi. Mipi in themthem hong khia sam in, a ki cing ding bel kingah zo mahmah lo hi. Tua ciang Pu Vum Lian Mandalay pan hong paisuk in Yangon ah ama motor zangin inn lusi ah amah mimal mahmah in hong vak pih a leh, akicing dimdem ding kingah zo pan ahihi.\nVictoria Hotel neipa mihau ci a, kiho khak mengmeng ding zong a hamsa, mi minthang khat , innkong bang ah hong dak a minam sum ding hong khawn, cih ciang mite'n zong it ngamlo in, hong pia zuahzuah uh ahihi.Kawlsum 200,000 val kingah in tua hun lai 1995-6 kim a ding in tawm hetlo ahihi.\nZingsol magazine tawh kibawl khawm Chin Magazine a ding 90,000 bek kingah zo in tua nangawn maths Lecturer Mai May Khin (Asho, Taung Dwin Gyi) i sik ahihi. Ka cih nopna ah Pu Vum Lian maitang tawh Minambup kipawlna Chin magazine sangin Zingsol in fund tampi kimu zaw ka cihna ahihi.\nMagazine vai zawh ciangin 1998 kum in Zomi Nam Ni golden jubilee bawl ding vai hong om in committe kibawl a, Pu Thang Za Tuan pen chair hi in , kum dang tawh kibanglo in thupi tak a bawl ding ki thukim ciat ahihi. Tua ma 49 veina 1997 kum Zomi nam ni pen Kawlgalkap kumpi in akipat ma minute 15 kisap laitak galkap tampi tawh um in, hong phiat ahih manin mipi ki thang pai mahmah ahihi.\nTua ahih manin 50 ci'n Golden Jubilee pen mipite thangpaihna tawh kipang ahih manin, kilawp tek mahmah ahihi. Upate, khangno le sangnaupangte kigingsa in ki om ahihi. Judson Centre ah anunung pen meeting akibawl ciangin Mindat pan Unau Cho papi Major lui khat in" Nung kum 1997 bangin hong phal kei le uh bang cih ding?" cih dotna hoih mahmah khat hong bawl ciangin palai pai khem peuh in " Amau kawlte phal le phal loh tawh kisai lo bawl veve ding " ci in kigen zezua ahih manin tua ah thupukna kia ahihi.\nChin State Day ci a bawl kei lenglah zahdah uh, en lah National Day a bawlsawm ih hih ciang, ci in Alaung Phinyar Than Shwe, Whisky Maung Aye le minister teng sapna lai kikhak ahihi. Ahi zong akibawl ciang kua mah hong pailo/paingamlo in amai gual a tutna teng awng ahihi. Hong kham ngamlo in, district officer khenkhat hong sawl thelthal sam uh hi.Tua ni mah in ZNC te'n zong Fulai Restaurant ah Zomi Nam Ni bawl in Mualtunggam makaite leh kawl NLD makai lian teng in uap hi.\n1998 Golden Jubilee Zomi Nam Ni akibawl zawh, azing ciang ahi February 21 khat ni a suak kawlgam Radio, TV le thuthang bute ah Zomi Nam Ni thupitakin kibawl, ci in limtak hong suak sak uh hi. Ahizong Myanmar Alin( The New Light of Myanmar) ah pen Chin State day ci in hongsuak sese mawk hi. Tua thu pen Mipi lungkimlo in phun le ciak tam mahmah ahih manin, committe makai tuamtuam ah a kigen hangin panlak ding daan lampi omlo hi.\nAhizongin kilumkim thei mahmah lo, kigengen ahih manin complaint bawl ding, cih saunaupang le khangno khenkhat ka ki thukim uh ahihi. Ahi zongin bang ci panlak ding cih among ki theilo a ka om laitak uh, Pu Vum Lian in hong kan khia in, Kawlgam news khempeuh a control pen Myanmar News Agency- MNA hi in tua ah va complain kul hi, vapai ni, ci in hong gen ciangin ki thukim pah hi.\nNi khat February 23-4 koizaw hiam tel non keng MNA ah Pu Vum Lian makaih in khangno 15 khong kava kuan uh hi. MNA news a alian khat in hong lengla do hi, " Bang ci mawk a National Day kimlai State Day a hong suaksak mawk na hi uh hiam ? " ci a aki dot ciangin tua kawlpa lau tuak in hong enlaplap in " Tungsiah thupiak hanga State Day a hong suaksak ka hi uh" ci in hong dawk kik hi.\nTua ciangin khangno teng in amau tungsiah galkap te'n thaulong tawh thupia mawh uh ahih leh nial ngam lo uh hisam in teh, ci a kidai dide laitak in, Pu Vum Lian in " Ahih leh tungsiah thupiak ahih leh MRTV le Kyemon in bang hang suaksak uh hiam ? " ci a guhtak a hong dot suk a leh, tua kawl ulian pa amai hong eng in " Hi khamah in teh ahizong MNA pen kawlgam bup news teng kumpi tanga edit pawl hi in, Myanmah Alin pen MNA in direct a kalet uh ahih manin tua ah suak sak theilo ka hi uh hi, kumpi policy kazuih uh kul hi." ci in hong dawng kik hi.\nTua khit ciang in kiciakciak lai ahih manin tua kawlpa in " Ko zong Minam Ni a hong suahsak sawm mah ka hi uh hi, na up kei uh leh , en un " ci in Minam Ni ci a layout agualhsa teng uh abanban in hong lak hi. Zong asuah sawm takpi sa uh na hihi. Tua khit ciang in Kawlpa in " Tungsiah thupiak honglut vat ahih manin hong theisiam un" hong ci ngeungau hi.\nKhangnote zong ki lungkim tuannai lo ki ciah kik nuamlo in ki ding niloh a hih manin Pu Vum Lian in" Tua ahih leh tungsiah na cih pen kua hiam? koi level pan hiam?" ci a hong khei khiat a leh, kawlpa zong acih nang thei nawnlo ahihmanin " Tungsiah ka cih pen department level kacihna hilo in, State level asang pen pan ka cihna hi" hong ci khia hi. " Kumpi nacihna maw" a kicih ciangin " Himah hi" ci in hong dawng ta hi.\nTua ciangin hih thu pen mikhel khat peuh hiam, department khel khat peuh hiam i bawl hilo in Kumpi kici, asangpen a tute lungsim taktak hi, cih ki confirm khia thei ta ahih manin, akuan teng lungkim tak in MNA office ka nusia uh ahihi.\nZomi Nam Ni le MNA vai tawh kithuah khak khit teh amah tawh kithuah khak na tam nawnlo hi.Ahi zongin Zomi te zong Gamnuai Party neih ding sawt pek pan hoih kisa in gen khawmna omtoto a 1998 kim lam ciang min mahmah ta ahihi. Tua tawh kiton in khat vei Pu Vum Lian tawh mimal a kihona ah ka hem gen a leh " Ken bel na gengen uh sang semsuk le uh cin hoih sa zaw ing" hong ci hi.\nGen kizom lo in Pu Zozam in zong hi thu tawh kisai hem theih ahih manin khat vei ka tut khawm na khat vuah " Zomi te "ding" ding hileng, tulai ahun hoih pen ahi" hong ci ngei hi. Anunglam ciang Pu Vum Lian in gam le nam tang a, na ding taktak ding uh leh" Uniform 20 ken hong si pah ning " ci in kam ciam hong piak beh hi.\nHihte pen tuhun ciang thusel ( secret ) hi nawnlo ahih manin kong pulak khiat ahihi.Pu Vum Lian le Pu Zozamte in SPDC deihna 2010 kiteelna ah kimaih sawm ta uh ahih manin, amau a ding zong lau huai nawnlo hi, tua cih thadah kawl kumpi nuam zawsop ta ding ahih mana kong gelh khiat ahihi.\nKa thu khupnopna ah hi banga gam le nam a ding, dawi havang kawmkal ah sem ngam, mat le hen tuah theihna kawm kal a, minam din pih ten 2010 kiteelna i lut sawm pen ngaklah baih lua i hi diam , ka ci nuam hi.\nUSDA pen USDP suah in Cheeboo Thein Sein in makaih ding cih hong puang sawn sawn ciang CPP le CNP makai Pu Vum Lian le Pu Zozam te hong kingaihsun le uh deih huai ahihi. USDP pian ma bel sungluh ding, cih ahih theih hangin, tu'n USDP in seat teng liak mai sawm ahih manin, boycott lam hoh hong vai hawm le uh a hoih zaw tammaw ci simsim ing.\nBang teng hi leh mimal freedom ih zat ciat ding ahih tawh kiton in, i om na ciat ah sep zawh zah sep ciat ding bel a thupi mah bel hilel sam ahi, ci in thukong ka khum ahihi. (Src: Zo Khup)\nwritten by Kai Mang , August 25, 2015\nLawm aw hih na lai aat kong thuh ma in ki kup nop tam pi om a hih man na min leh na khua nong thei sak thei dia?


url: =USA In Israel Henepna F 35 Zuaksawm ~ Thu Tatuam (Siyin News)\nUSA In Israel Henepna F 35 Zuaksawm\nFriday, April 24, 2015 Israel Taw Kisai No comments\nIsrael ngam suaktak kumh 67 cinh poai Washinton ah vawt in, tua munh ah USA ngam vice president Joe Biden in USA ngam bek nei F 35 ngal vanleangte zuak tu vai sonna nei hi.\nIran ngam nuclear nei natu USA in thukimpui ahikom, USA sia Israel in anuaksan laitak hi aa, USA te ii henepna hi.\nAdei theampo ii lei tu zongh aki awi ngawl F 35 ngal vanleangte sia USA ngambek ii neisa hi in, maikum sung Israelte khutsung theng leh Arab ngam kawm panh Israelte in anei masa phitbel hong suak aa, ngam muang zaw tu in ki umh hi.\nTulaitak ngalvanleang sungah technology asang bel sia F 35 te hi aa, Tua F 35 namte sungah\nF-35A te $148 million\nF-35B te $251 million\nF-35C te $337 million manh hi.\nWikipedia sungbangh hi leh, tuniciangdong F 35 te sia 115 (Nov 2014) bek om in kison aa, USA ngam ngalvan tatak in 2037 kumh ciang zangh pheang tu aa, tua hun ciang 2,457 sia Lockheed Martin Aeronautics company te kung pan kumhpite in lei tu hi.


url: =Yangon, Kyaikkasan tualpi ah Pope Francis thugenna leh Cardinal Charles Bo Thanksgiving speech :: ZOMI DAILY\nposted on 30 November 2017 at 8:21 am Lomkholna: Catholic, Myanmar, Nantalsuan, News\nPope Francis Homily and Cardinal Charles Bo Thanksgiving speech at Kyaikkasan Ground, Yangon\nNovember 29 ni in Kyaikkasan tual mipi tawh kikhop na ah, Holy Father Pope Francis thugen:\nKong it Sanggam U leh Nau te aw, Mualdawn guamkawm a gamlapi pan in, khe nangawn tawh hong pai note kong muhding kal kangaklah mahmah hi. No aa ding hehnep thapiakna leh lam-etna kammal tawm kong piak kawm in,kei mahmah zong nokiang pan thungai ding in ka hong pai hi.\nTuni Laisiangtho simna Daniel (Dn 5:4) sung pan in, Kumpi Belshazzar leh a pawlte te ciimna pen kiciangtan mahmah cih hong musak hi. Amau ten ngun leh kham, sing leh suang bangci pahtawi ding thei na pi-uh a mau nuntaakna-apia Pasian bangci phat ding cih ciimna a ngah khakei uh hi.\nDaniel a hih leh, Pasian ciimna ngah a hihman in, Pasian thuthuuk tampite a genkhia thei hi.\nPasian thuthuuk a kilang sak taktak Topa Jesu a hihi. I Topa pen mihing hong aa hong kilangh Pasian ciimna a hihi (1 Cor 1:24). I Topa Jesu in Singlamteh tung, a nuntaakna a piakna tawh ciimna a hong hilh hi. Leitungmite bang-in, munthupi te ah thusaupi genna tawh a hong hilh kei hi. Khat veivei ei leitung pilna leh ciimna muang in, lam pialkha in I gammang thei hi. Tua hun ciang, lammaan lakding in Singlamteh tung ah a si I Topa I phawk ding hi. Tua Singlamteh tungtawn in, Pasian pan aa hong pai lamlak khuavak ciimna I ngah ding hi.\nTua Singlamteh pan in damna zong a hongpai hi. I Topa Jesu in a liamma te ei aa ding in, I Pa Pasian kiang ah hong piaksak khinzo aa, ei te-in damna I ngah hi(cf. 1 Pet 2:24). Tua a hih man in, Topa Jesu liamma sung ah damna I ngah theihnang Pasian ciimna ngahciat ni. Kawlgam sung ah ngongtat gitlohna tuamtuam hang in, mitampi in muhtheih muhtheihloh in liamma tampi nangahlam uh ka thei hi. Tuni I Laisiangtho masa simna sung aa, kumpi te mahbang in, hong liamsak te liamna mahtawh thuhkiknopna, a cingtaak zolo leitung ciimna, ze-etna sung ah ki om kha thei hi.\nDamna pen hehna leh thuhkikna tawh kingah ding kisa thei hi. Tuabang thuhkikna in Topa Jesu lampidan a hikei hi. I Topa Jesu aa pen tuamngiat hi. Muhdahna leh deihlohna in gimthuaksak aa sihnaciangdong a tut hang-in, itna leh mawhmaisakna tawh a na thukkik hi. Tuni Lungdamna thu (Lk 21:15) sung a genmah bang in eizong, deilohna leh pampaihna I tuakciang, kinial theilo Topa ciimna a hong kipia ding hi (Lk 21:15). Tua ciimna in, Khasiangtho tungtawn in Pasian itna I lungtang sung ah hong kibua-khia a hihi (Rom 5:5). Tua Khasiangtho thupha hang in, Topa Jesu in leitungciimna te a zozo, a ma ciimna hong guan in, a na-mahmah I liamma te lungneemna tawh hong zuutdam-sakzo a hihi.\nI Topa Jesu in gimna a thuakma nitak in, a nungzuipite tung, a maa pumpi khomun leh leigahzu lim-in hong kipia khia a hihi. Tua itna Siangtho-pumpi hong piakkhiatna sung ah, kha-mit tawh a kimu thei pumpi leh sisan bek hilo in, a liamma sung ah tawldamna zong hong pia a hihi. Tua liamma ah I mawhnate leh I khialhnate ki sawpsiang khin hi. I Topa Jesu liamma te beel in, kong it sanggam U leh Nau te aw, Pasian hehpihna sung ah damna sathau te, gimna athuak lungtang khatciat a zuutzo ding in I Topa in thakhauhna, hong pia ta hen. Tua thupha na bawlna hang un, I biak Pasian deih ki-it, kilemna a piangsak leh tua thupha mukha thuzuite nahi-ding uh hi.\nKawlgam thuzuimi te in, Pasian hehpihna damna sathau midang te, a diakdiak in a kisam phadeuh mite, tung tampi mah na hawmkhin uh hi. Zawhthawh thahaatna thu kihello, itna tawh khohna leh zindo siamna te tawh thu-umlo namdang te tung Pasian Lungdamna Gospel napuak lam uh ki lang mahmah hi. Na gentheih haksatna te kawmkal uh-ah, a zawng daaipam leh natna tuak mi te ki lomkhat in, huhna napia uh hi.\nSiampite, Tangvalsiangtho, nungaksiangthote leh thuhilhsia te panpihna tawh, adiakdiak in Catholic Karuna Myanmar, Pontifical Mission Societies leh Pawlpi tungtawn in numei naupang, thu-um thu-umlo, minam deidan lo-in, thasiallo in, thupha na bawl uh hi. No te leh a dang Jesu um Sanggam U leh Nau te sung ah Christ nungta a hihman in, Pawlpi nungta hi cih kamu thei hi. Na neih uh, Jesu sungah a kidim Pasian itna, a kitehtheilo ciimna pen midang te na hawmsawm lai ta-un, ci-in kong hanthawn nuam hi.\nI Topa Jesu in a kitasamngeilo in hong piaknop tua ciimna a hihi. Na innkuan sung, na vengsung, na khuasung leh na gamsung ah kilemna leh kilawmtat-kikna ding aa, na vawhkhiat uh damna khaicii te hang in, I Topa in thaman khamlukhu hong guan peelmawh ding hi. A ma ciiimna pen kidaal zo lo hongci hilo a hiam(Lk 21:15)? Jesu hong puak mawhmaisakna leh ngaihdamna, hehpihna thu pen sanhuai mahmah ta leh mikim in theitel nuamlo in, zong khattan khalai ding uh hi.\nA hizong, Singlamteh tungah hong lahkhiat itna-thu penbel kuammata- in khawlsak zolo ding hi. Tua lamlak kha-GPS tawh a kibang itna in Pasian sungthu leh midang, veng leh paam te lungsimtawng lamzuatna ah hong lamkhialsak ngeilo hi. Khimzing-tuamcip Calvary mualdong a tapa a tonpih I Nu, thupha ngah Mary, in simleitung I kalsuanna khatciat ah zong hong suanpih den hi. A tawpdong in hong it-I Topa Jesu liamma hang in, lungnopna leh thudik ciimna, a phadeuh in kitasam liangvai te huhna, a puak te I hihden nang I Nu Mary in hehpihna hong thumpih ta hen.\nI Pa Pasian in note khempeuh thupha hong pia ta hen. I Pa Pasian in Myanmargam aa om a Pawlpi thupha hong piaksak ta hen. Hih leitang ki-itna thupha hong pia ta hen. I Topa in Myanmar thupha hong pia ta hen.\nCardinal Charles Maung Bo, S.D.B., Archbishop of Yangon in mipi kikhopman ciang Lungdamh thugenna:\nTabor mualtung tawh kibang a lamdang nuamna a hihi.\nLungsen Catholics ten omkhongtheiloh lungtaina ka ngah uh hi.\nTuni in kote thupha mualtung ah hong kipuak hi.\nMyanmar gamsung aa Catholics te nuntaakna kibang ngeinawn lo ding hi.\nTuma kumkhat lai-in, hibang in, a siangtho vanglian siampilianbel Father Francis tawh khomnun balkham in nekhawm ding cih pen hih tawmno cikkhat bek tuuhonte aa ding in, sunmang in zong ngaihsutngam thu a hikei hi.\nKopen tuno tawmbek ka hi uh aa, mitampi kawmkal ah ka tuucingpa uh ka muzo kei uh hi. A hizong , Zaccaheus bang in, hong kumsuk in nang tawh an kane khawmding hi, ci-in a lianbel a siangtho siampipa Father Francis in hongsam na hihi.\nHoly Father Francis aw: Tuucing hoihpa bang in a lungneu and kipaampaih tuunote kiang na hong pai hi. Na kammal te leh khomun I nekkhop-hawmkhopna te in, hong lawngkha den I Nu kammal –, Ka lungsim uh laamsang in, a kinen-niam mite na laamto hi, acih mahbang in kote ka kitaang koko uh hi. Tabor mualtung aa Nungzuipite mahbang in ka na lungngai kikkik ding uh hi. Catholics hihna tawh Lungdamna Gospel nuntaakpih in a lamdang khatha-thak tawh ka kuan kikkik ding uh hi.\nKa lungtang sung uh ah, tuni a omden ding hi.\nKong it uh a Siangtho Pa aw, nong itna leh deihsakna te ka lungsim takpi uh tawh lungdamna ka ciamteh uh hi. Tuni in thupha lamdang a piangkhinzo hi. I Pa Pasian thupha lamdang tawh kapai kik ding uh hi.\nLungdam leh na tuuno te-in thu kong ngetsak ding uh hi.\n(Manglai simnuam te aa ding: let khiat na naak: http://saltandlighttv.org)\nPrevious: Kineu muh luakha ka hiam ~ Lian Tuang\nNext: Penang khuasung ah Saturday ni tui nai 12 sung pailoding\nZogam khuahun ~ 01 August 2016


url: =COVID-19 Alert VII: Unemploment Insurance, Federal Pandemic Unemployment Compensation leh Pandemic Unemployment Assistance :: ZOMI DAILY\nposted on 19 April 2020 at 4:24 pm Lomkholna: News, Thomasmung, USA, World\nCOVID-19 Alert VII: Unemploment Insurance (UI) (State), Federal Pandemic Unemployment Compensation (FPUC) leh Pandemic Unemployment Assistance (PUA)\nCOVID-19 hang in US gam ah 6.6 million in unemploment benefit siau ta uh hi. Nung deuh in Unemploment insurance siau dan khat vei kong suak sak zo aa, tu in Coronavirus relief packpage (Cares Act) pan akingah Federal Kumpi te piak unemploment benefit vai hong behlap ing.\n1) Unemploment insurance (State)\nHih pen ei ma state omna ciat ii deparment of Labor (state) webiste tung pan kisiau thei hi. Maryland State aa aom ten: – https://secure-2.dllr.state.md.us/NetClaims/Welcome.aspx ah direct in kisiau thei hi. Nung deuh in zong akicing in hong suak sak khin ing. Regular unemployment benefit amanlang pen in i ngah theih nang in i last name tungtawn in anuai aa dan in kisiau thei hi.\nLast name A – F tawh akipan te Monday ni in kisiau thei\nLast name G – N tawh akpan te Tuesday\nLast name O – Z tawh akipan te Wednesday.\nLast names vekpi Thursday leh Firday ni in phone tawh leh Thursday pan Sunday ni sung online tawh kisiau thei hi.\n2) Federal Pandemic Unemployment Compensation (FPUC) – $600 (weekly)\nKua teng in siau thei:\nCOVID-19 hang in:\na) Nasepna ah nasep hun nai akiam te (hours cut)\nb) Nasep pan akikhawlsak te (layoff or furlough)\nc) Natna hangin nasep akikuansak lo te\nd) Quarantine abawl te\ne) Natna hangin self-isolation abawl te\nFPUC pen ei ma omna state ciat ii Department of Labor website tung pan kisaiu thei ding hi. Maryland state aa om ten April 24 ni in Department of Labor website tung pan direct in siau thei ta ding hi. State unemploment insurance (UI) a ngah khin sa ten athak siau kul nawnlo aa, FPUC huhna sum pen mai payment ah (FPUC+IU) hong kibehlap ding hi. FPUC tungtawn in nipi khat $ 600 (weekly) kingah ding ahi hi. Pawlkhat te bang anih in ngah khawm uh ahih manun anasep na lui sang tam ngah zaw kici hi. Hih FPUC pen March 29, 2020 pan July 31, 2020 sung hi ding hi.\n3) Pandemic Unemployment Assistance (PUA)\nHih pen State Unemploment insurance (regular IU) leh FPUC angah lo, asiau thei lo te aading Coronavirus relief packpage (Cares Act) pan atuam in akipia hi aa, self-employed, independent contractors, leh gig workers cih ten siau thei ding uh hi. COVID-19 hangaa Sushi sai khak ten zong siau thei ding uh hi. Eima omna state ii department of labor webiste tung pan kisiau thei ding hi. Maryland state sungaa om ten April kha 24 ni in Maryland deparment of labor webiste tungpan direct in kisiau thei ding hi.\nUS aom te aading COVID-19 hangaa nasep nei nawnlo te, na sep akikhawlsak te’ lungkiat kul lo in i uk Kumpi ten UI+FPUC cih te hong geel sak ahih manin Pasian min i phat hi. Tulai tak US ah unemploment benefit siau kitam mahmah ahih manin UI i siau sawm leh amanlang thei thei aa i siau ding hong thupi mahmah ding hi. Thomas On Sian Mung (Thomas Mung Guite) Washintong D.C April 18, 2020\nPrevious: Khattang biakna (Private Worship) le Midang tawh biakna (Public Worship)\nNext: Lungsim Cidamna (Mental Health) ~ Laitai


url: =Tuhun i Cell Phone leh Social Media zatzia pilvanhuai :: ZOMI DAILY\nTuhun i Cell Phone leh Social Media zatzia pilvanhuai\nposted on 12 June 2018 at 2:48 pm Lomkholna: Article, Tech, TgSamuelNas\nTHU MASA: Tuhun ciang cell phone leh social media i cih pen mikim ii neih leh zat hong hi ta hi. A hoihna gen ding tampi tak om thei in teh. Baan sut pak leng – 1) Kithuzakna baihlam sak; 2) Kizopna ol tuam sak; 3) Thucin thuthang theihna kibehlap; 4) Thuthak (a sia a pha) kiza manlang; 5) Lawm tampi hong nei sak; 6) Lawmlui (sangkahpihlui) te tawh hong kizomsak kik; 7) Lunglutna kibangte (gtn. music uk, maanlak uk, bawhlung uk cihte) mun khatah hong khui khawm; 8 ) I ngaihsutnate suakta takin kipulak thei. Hihte bek lo zong adang gen ding tampi om thei lai ding hi.\nThukancian ten a gen uh ciang, mi khat in a phone et nadingin nikhat in naikal nih dektak phial hun kizang tek ta ci uh hi. Hih pen a tangpi thu genna hi bek a, a tamzaw in hih sangin a tamzaw thamtham hun kizang lai kha thei ding hi. Khat leuleu ah, I phone screen pen nikhat in 1500-2000 kikal bang kilawng hi ci mawk uh hi. Lamdang I sa hiam? I lupna, I ann nekna, I dailen buk leh I sanginn ah, mawtaw hawl kawm, lawmta kikholhna leh biakinn kikhop sung nangawn ah I phone bekbek mah kibuaipih ta ahihmanin a lamdang lua in ngaihsun kei ni. I gennop zawk in ahihleh, I theihloh kalin I phone in I hun, I tha leh I sum tampi tak hong na nektum sak hi cih pen hi.\nTuhun leitung khantohna tawh kizui a hong paikhawm ahi hih phone leh social media te pen hoihna a neih hang hoihlohna zong tampi tak na nei hi. Cih tak ciang, hih vanzatte pen a sia cihna hipah lo a, ei lamah I zatsiam loh manin ei ading a sia hong suak hi zaw hi. A khoih pen nuam lua, banah zat tangzang lua mahmah, banah cimphawng lua mahmah ahihmanin kilimzat lua mahmah ta a, tua a “lua” leh a “mahmah” vive hong kizop diudeu tak ciang nawngkaina hong kipanpan hi. Buaina lianzaw in mai lamah hong na ngak thei lai ahihmanin tu-in a kipilvan suah nuam I hi hi.\nA theiten a gen uh ciang, zu leh za, zatui leh phekap(gambling) cihte zongsat a lauhuai mah bangin phone addict zong lauhuai ci uh hi. A hang pen I lungsim leh I khuak, I thu ngaihsut theihna, mite tawh I kizopna leh I pumpi dongin su kha ban ahihman hi. Zongsat theih ding (addictive) limlim a kibawl ahihna ah zong kidop nading tampi tak om ta hi. A bawlkhia te mahmah in zong a lauhuaina telcian uh hi ding hi, Steve Job bangin a tate a picin masiah uh smart phone a neih ding uh phallo kici hi. Simon Sinek in zong, “Zu khawng, zatui khawng zat theihna ding kum ciangtan (18+) kibawl a, hih I smart phone te pawl zat theihna ding kum ciangtan a kibawlloh pen den hun ciang hong poi deuhdeuh kha thei lai ding hi.” ci-in a lunghihmawhna tam veipi na pulak khin hi.\nKIDOP A KULNA\nI gensa bangin hih I phone leh social media limlim te pen zongsat theih (addictive) ding a kibawl ahi hi. Amau adingin ei pen a sum muhna nak kisuak ahihmanin hun tampi I piak theihtheih nadingin vai na hawmhawm uh ahi hi. Mi’n ei tungtawn in sum na mumu dingin en lah na siatlawh keei ding cih pen hoih hetlo hi. Facebook, Instagram, Snapchat, Twitter I cihte in mihing khuak nasepzia a sin ngiat misiam tampi guai uh a, tuate in I nopsakna leh I gamtatziate na na sinsin uh hi. Tua tungtawn in a apps te uh pen ei adingin khoih a nuam theithei dingin hong bawl uh a, hong puah phapha lai uh hi.\nLike, comment leh share cih khawng I ngah ciang, akl. mobile games khawng I kimawl tak ciang I khuak ah dopamine (nopsakna dat ci mai ni 😀 ) na kikhahkhia a, tua in I sungah nopsakna piangsak hi. Hih dopamine pen I it I ngaihte tawh I kikawi ciang khawng leh zu leh za(drugs) a kham uh cianga dat paikhia pen mah tawh kibang a, nopsakna a kibang piangsak hi. A lauhuaina ah, hih dopamine pen I sungah tam a kikhah luat ciang I khuak adingin na hoihlo hi. I nopsak sem nadingin a tamzaw hih nopna lungsim hong guan a, tua panin lunggimna, lungzinna, lungsim navak lohna leh depression i cihte tawh hong kizomto diudeu hi.\nA TOMIN GEN SAWM TA LENG\nI khuak leh I thu ngaihsut theihna tampi takin nawngkaisak hi. Misiam pawlkhat in a gen uh ciang, hih cellphone leh social media te pawl in I nuntakna hong luh khit nungsang, mihingte creativity(na hoih thak ngaihsut theihna) zong kiamsak tuam ci uh hi.\nNa khempeuh baihlam takin kingah ta ahihmanin thu thuk kanna lamah zong kithadah ta hi. Laibu buppi khat sim ding genloh thului guicing tak sim ding zong kilunglut zo nawnlo hi. Tulai a natna hong piang thak khat, na khat peuhpeuh ah lungsim kician taka piak theihlohna I cihte khawng zong hih I vanzatte hang mah ahi hi. Kiphe sesup, kitang susuih den ta mawk hi.\nBanah, I phone te hangin I thu ciapteh theihna zong thanem ta hi. Na khat peuhpeuh kingaklah gawp ta a, ki-om khong thei nawnlo hi. Hun awng ngah peuh leng I phone mah ki-en thithe hi. Khatvei vei bang I phone a ginglo pi khawng a ging dana theihna khawng om zel hi. Hih pen zong natna(disorder) namkhat in kiciamteh ta hi. Na khat peuhpeuh, a manlang theithei, a baih theithei kideih ta a, thuakzawhna (patience) kinei nawnlo hi.\nLawhcinna a hi hetlo, ahizongin lawhcing banga kingaihsutna (false sense of accomplishment) zong hong neisak den mawk hi. Lawm tampi neihna, likers leh followers tampi neihna hanga thupi kisak pongmawk na tepawl I genna hi. A taktak ahilo, phuahtawm leitung (virtual world) sung ah kitengin nuam kisa mahmah hi. I maan post te bang hong ki-like sak in comment khawng hong tam leh kilungdam mahmah a, lawhcing kisakna kinei pong hi. Tua in hong zongsang sak hi.\nTua leh, I thuzak (information) I ngah pen khan cih takin khang a, ahizongin tuate pen I nuntakna a manpha sak sem ding thute tam hetlo hi. Thu gina hetlo leh lim hoihlo cihte tam mahmah leltak hi. Cyber bullying lam zong gen ding om in teh, tuate hun dangah dam sut mai ni.\nZan ihmut theihlohna, mit natna, tua tawh kizomin lutang natna, ngawng natna cihte khawng zong hih phone addiction tawh kizom mang hi. I kiangah kikhawlpih ding lawm om gegu napi a, a gamla pi a I theihciat melloh mi I va hopih tangtang zel se khawng zong zongsatna hoih hetlo khat hi ta hi. FOMO (fear of missing out) a cih uh zong omlai hi. Online zatloh mana gual banlo bang phial a kingaihsutna khawng e. Hong buaisak zo I cell phone hi mawk hi.\nBANG CIH DING?\nHi bang teng I gen khit ciang, cell phone leh social media te pen zat vetloh ding a ci nuam I hi kei hi. Do ding lam sangin zatsiam a kulna lam a limgen nuam zaw I hi hi. Hihte pen vanzat ahih mah bangin I sila ding hi a, en I uk ding hi. En uk lo in amau hong leh uk tak ciang buaina hong kisuangsawn hi. Ahizongin tua bang ukzawhna I neih theih nadingin kikhalna(discipline) I neih kul hi.\nHi thei hi leh, zingsang I thawh phet naikal khat sung leh I lupma naikal khat sung bang pen I phone te zat vetloh hoih hi. I phone pen ei tawh a kigamla theithei a koih ding hoih hi. Hih hun sung pen I khuak a active diak lai hun ahihmanin na hoih dang sepna dingin iplahhuai hi. Gentehna in LST simna, lai simna, thungetna, innkuanpihte tawh kikhawlhna cihte khawng a I zat theih ding thupi hi.\nHi thei hi leh, apps te khempeuh (facebook, whatsapp, viber, snapchat, youtube etc.) notifications off khit hoih hi. Ei mahmah in I et theih ding hun kiseh tuam in, tua hun a et ziau pen kikhalna hoihtak hi. Nasep neite adingin bang hih notification hong ging kaukau dente in I nasepna panin I lungsim hong lapeng baih mahmah cih I theih tek sa hi.\nKhatvei vei, ann tan thunget khawng I neih zel bangin phone tan hun leh online tan hun khawng zong neih zel hoih hi. Ni khat sung, ni thum sung, kal khat sung cih bangin ei leh ei kizawh dandan in. Nang leh nang kitheician in la, online ah tu-in hun bangzah mawk beisak zel ka hiam cihte kidong zel in. Tua leh, tuate a manpha zaw in bangci zat theih ding cihte zong lungngai inla, kipuahphat sawm in.\nI hih khempeuh, paina khempeuh leh khualzinna khempeuh zong post khit ding hilo hi. I haksatnate diakdiak bang facebook khawng ah I kohkoh sang, Pasian kiang mahah koh tangtang ding hi zaw hi. Mite hong hehpih ding I ut luat lamah mite cimtak kisuak thei zawsop hi.\nA tawpna ah, hun I piak vet, I sum leh i tha tampi hong nek sak vet pen ei ading metbawl sawm ni. Tua hi leh I supna phadawm mahmah ding hi. Lungdam. – Tg. Samuel Nas\nPrevious: Khedap zuak minihte tungpan thalakna\nNext: Zomi Laizom Christian Church Library laibu neihte\nUS Maryland aom National Security Agency zumpi geiah thau kikapna piang, mi 1 liam\nTulaai Leitung Thuthang Tuamtuam Updates May 3, 2015


url: =Zomi in Bang Tan Huam Hiam ?\nTu sawng teng email sungah, ‘Zomi in bang ciang huam hiam? Zomi leh Chin a kibang hiam? Zopuan vai,ctp.’ tam sim sim ka sim kha hi. Thu sungte mipil vive ahih manin thu tampi ka theih lawh a manpha ka sa hi. Thu lamdangpi kong gen theih loh hangin kei zong tawm kong kuppih nuam pong hi.\nZogam hong sik masa leh Zomite thu akan masa Mikang te Sir Henry Yule (1508), Father Vincentius Sangermano (1783), Col T.H. Lewin (1871), Dr. Francis Buchanan (1835), Bertram S.Carey, H.N. Tuck,ctp. in Zo (Zomi) agen uh ciangin Chin State sung ate bek zong hi loin, Kawlgam, India, leh Bangladesh gamgizul a teeng mualtung mite genna in na zang uh hi. Hih mite ciaptehna mah Kawl mipil pawlkhat leh ei Zomi mipil\npawlkhat in siksanin thu na gen uh hi.\nHih Mikang mipilte hong ciaptehna pen kineuseek thei lo hi. Bang hang hiam cih leh pau leh ham, pu pa ngeina, i taangthu,nuntak khuasak zia, lungsim kuan, mel leh sa cih dongin thu tampi (criteria) en a minam khat a hong koih uh ahi hi. Kizop, kikawmna atawm luat manin a kigamla suah tektek ihi bek a, atung a thute i-et ciangin mikhat, sakhat bel hi lua mahmah hihang. Kawlgam sunga Falam, Haka, Mindat,ctp. te sang nangawn in India a Gangte, Simte, Vaiphei, Thahdo (Kuki) te bang tawh kamphen kullo zahin kinai hihang. Saklam a i sanggam Paite te bel ei lian mah hilel in genvet zong kullo hi.\nKamphen kullo teng bek minam khat hihang cih tawh kisai in ngaihsut huai thu om sa ing. 1975 kumin Evangelist Pumzathang (Dr. Pumza Tombing) Tedim ah gupna thu genin hong pai hi. A thugen cilin Paite kam a agen pen Tedim kam in kiphen tazen hi. I nung ngaihsut ciangin nuihzak huai abat hangin tua hun lai in kikawmna om vet lo ahih manin Tedim gam mi atamzaw in ei pau veve Paite pau pen kithei pha hetlo mawk hi. Tuhun teh bel kikawm kiphakna tamta ahih manin Sia Jamkothang’ tei Laisiangtho bang Paite pau hizaw hiam, Tedim lamte pau hizaw hiam, cih ding phialin om hi. Tua bek tham lohin, tu teekteek mahin zong, Tedim gam sunga izat awkaih tuamtuamte ikiho ciangin\nkamphen akul dekdek pawl bang om hi. Tua ahih manin kamphen kullo teng bek minam khat cih pen ngaihsutphat huai kha ding hi.\nAtaktak in bel, Zomi in Kawlgam, India, Bangladesh gamgizul a teeng singtang mi teng ahuam ahi hi. I pu i pa te in tua lungsim na nei uh ahih manin ‘Zomi’ nuai ah na kigawm thei uh hi. Amau mun tekah kilawhna tuamtuam a neih uh hangin ‘Zomi’ mah minbul pen hi cih zong mipil, thukante in asaan uh ahi hi. Ahi zongin, hun hong pai toto a Zomi pawlkhat in ‘Zomi’ hong deih nawn lo uh hi. Ei theihpih/ theihpih loh ahang tuamtuam om ding hi. Pu leh pate minphuah sa bang Zomi te min ahi ngiat lo khat tawh kilaih zawzen hi.\nTua ahih manin, tu tadih, Zomi a ut lote Zomi hi uh teh, va cihcih ding zong piang nawn lo hi. E’n ihuam sawm hangin amau ut lo phot ahih teh heh zawlai ding uh hi. Atunga igen minam te lakah Zomi a ut teng bekmah Zomi ihih phot kul ding hi. Sak lam a isanggamte bang nidang sangin Zomi kicih ding utzaw tham uh hi. Tu laitak a Zomi ut lo te cik teh hong utkik ding hiam kithei lo hi. Utkik pak kei le uh kilawm hi. Nikhat ni teh minam min khat nuai ah ikigawmkik diam, ahih keileh, a kikhen paisuak ta mai ding ihiam, cih nangawn kigenthei lo hi. Bangbang hileh, ei lam panin, unau sanggam ihihna, mikhat sakhat i hihna phawk tawntunga tua lungsim tawh amaute ikizoppih ding deihhuai hi.\nZomi leh Chin a kibang hiam cih zong dotna khat ahi hi. Zomi leh Chin kibang lo hi. Zomi pen taangtawn a kipan ei leh ei ikilawhna i minam min hi-a, Chin pen a pualam pan a hong kipia i min’khem’ ahi hi. Mikang ten lai sungah tua tawh hong ciamteh masa mawk uh ahih manin Kawl kumpi leh leitungin tua min tawh hong ciamteh hi-a poi mah mah hi. Khamtung mite kuamah amau leh amau ‘Chin’ a kici khat beek om lo hi. Zogam khuata a piteek khat kiangah.’Bang minam na hiam?’ cileeng ‘Chin’ hing, hong ci peuhmah lo ding hi. ‘Zomi hing, Lai mi hing,’ cih bang khat in hong dawng zaw ding hi.\nThukhat ah Kawlgam sungah Zomi leh Chin i’ huamkhak minamte bel a kibang hi cih theih hi. India lam ah Chin azang kha zenzen pawlkhat a om hangin kitamzat hetlo a buaihuai lo hi. Tuhun in Zomi pawlkhat in nidang a azat uh minam min paai in Chin mi kici tazen uh hi. Lah nuihzak huai, lah khasiat huai hi. Nam tom vai lua mahmah hi. Hun tomkhat sung meet nadingin minam min tawh lei zawzen pen namniam vai lua hi.\nZomite Mapan zia ding:\nI madawk kik theih nading ilawmte mah bangin minam veina ineih ding kisam hi. Kuamah ngawh tuan ding a om kei a, ahi zongin, ei i madawk lai in akua mapeuh in tu-a ilawmte zahin gam leh minam aa ding i ci veuveu pha kei hi. Mailam ah gam leh minam veina ineih phat mahmah ding kisam hi.\nKisangkhaina leh niamkiatna Pasian kiang pana hong pai ahih manin Pasian mah muanpi in muang ni. Pasian awi in gamta ni. Pasian thupha piak taak dingin om ni. Thu ngen ni. I lawmte in a thungetna uh a ngah ahi hi. I lawm te in eite sangin Pasian thu leh thu khat peuhpeuh ah hang takin ma pang ngamzaw uh hi. (gtn. Haka singlamteh vai). Ei\nmite pen a tamzaw kitapkual han pong in vaipite ah hang takin kiding ngam pha lo hi. Hih zong kipuahphat ding kisam hi.\nI lawmte zia izuih loh ding khat om hi. Mi deidanna, mi langbawlna, ei angsung bekbek etluatna cihte ineih loh ding thupi hi. I daupai laitak i kilal sak luat leh sauvei lo in kikiam ding hi. Zomi a ci tenten pawlkhat bang pen ilawmte hong bawlna na sa lua mahmah uh ahih manin Chin cih kammal pen aza thei ngiat lo tuam uh ahi hi. Mite in bangbang in hong bawl taleh, Pasian tate ihih manin ei lam pan mawhna imaisak zawh ding thupi hi. I muhdah tuan loh ding thupi hi. Tua bangin Khazih lungsim na nei lehang Pasian eilam hong ngakik dinga hun nuam hong musak kik ding hi.


url: =ZAM Thupuak :: 27 March 2016 :: ZOMI DAILY\nposted on 26 March 2016 at 10:30 am Lomkholna: News, Newsletter, Refugee, ZAM, Zomi\nTusung UNHCR leh Malaysia Thuthang tuamtuam te :: Tusungteng Malaysia gamsung ah UN vai tawh kisai thuthang tuamtuam kizaden a, mipi te ki lunghimawh mahmah tek hi. Adiakdiak in UN Card atuh vaitawh kisai gamkumpi te lunghimawh mahmah uh a, tuahang mahin UN makaipi tetawh ki muhkhopna, ki kupkhopna nanei zelzel uhhi.\nHih anuai a hongki suaksak UNHCR leh Malaysia thuthang tuamtuam te pen mipi te lauthawng sakgawp nading in hongki suaksak ahihloh mahbang in mipihte tawmveisung lungnop sakpak nading inzong ki deih kaihsak loding hihang. Thuthang te theihhuai ahihna tawh kizui in mipih te theihding in ahibangbang in hongki suaksak hizaw hi.\nBangmah lungkhamluat nading ahihpahloh mahbang in, lungnop luatding hunzongbel hinawnlo veve hi. Tua ahih manin Malaysia gamsung aom mipih te ading kong vaikhaknop uh ahihleh ih nasepna peuhah hanciam in sumkhol khinkhianding, gamthumna atungsa te’n Malaysia ka omsung kasumkhol te ki zattheihna omkei aci kiza nailo hi. Ih masuanding koilam cih kicianlo ahih manin ih kikhual mahmahding thupita hi. Malaysia gamsung ih omsung in biakna pawlpi khatteitei ah ki ap in thunget zong hanciamding kisam mahmah hi. A thawhkikni thupha tawh Topa’n Zomi te hong tuamcip tahen!\nKawlgam ki ukna hoih tohtohna hangin Kawlgam sungah mipi hamphatna tampi om ding cih muhkholhna tawh gampua a gambel omte ading in ciahkik huai mahmah ta hi cih thu Malaysia a om UNHCR in Media te tungah genkhia tamawk hi. Ahizongin a ciahkik thei dingte lakah Rohingya gambeel te kihel lo cihi.\nUNHCR makaipipa Richard Towle in The Star Online te tung a genna ah “Rohingya lo tengin UN kepbitna a kisap nawn loh hun a tung kuan hi ta hi. Kawlgam in hoih lam manawh ta ahihmanin gampua a om Refugee te ading in hong pai lai ding kumte ah a ciahkik phial uh zongin hamphatna lianpi om toto ta ding hi cih pen ko muhna hi” ci hi.\nTukum February kha ciangciang ciaptehna ah Malaysia a Kawlgam Refugee om zah pen 144,380 hi in, tua lakah Rohingya pen 53,700 pha hi. Zomi leh Chin kigawm 44,870 pha hi.\nRichard Towle in hibangin gen toto lai hi, “Ka lungkhamna pi uh pen hih Refugee te a gam vuah ciahkik un hileh kumpi te’n bawlsia dingmaw, bawlsia lo ding cih thu ahihi. Bangbang ahizongin a tawntunga Refugee hiden ding cih pen a hithei lo thu hi. Gam khat in Refugee kem den ding cih zong piang thei lo a, Refugee a ut ngiat kuamah zong om taktak lo hi” ci hi.\n1995 kumin Vietnam hong hoihkik ciangin gamdang a om Vietnam Refugee teng lawp takin a gam vuah a ciahkikna thu zong gentehna khat in nei hi. Malaysia kumpi tawh kop in UNHCR in Kawlgam gambel mite mailam kalsuanzia ding kikumkum ta uh hi.\nA tawpna ah hibangin gen hi, “Gambeel te ciahkik sakding tawh kisai pen a hi bengbuang pah ding hi lo hi. Malaysia kumpi te’n amau theihpihna tawh tawmvei sung nasep hong guan phot uh henla, tua hileh ciahkik ding vai te zong damin kigeel thei ding hi” ci hi.\nRef: The Star News – 23 March\nMalaysia kumpi thuneite leh UNHCR (United Nations High Commissioner Refugees) te ki pawlkhawm in Malaysia gamsung UN Card atuh (Fake Card) vai kankhiakhawm ding uh cih New Straits Times pan kiza hi.\nHihbang in UN Card atuh abawlbawl te kankhiat khopding vai pen zanni in UNHCR Assistant High Commissioner Volker Turk tawh ki muhkhopna panin ki thukimna ahihi ci’n Deputy Prime Minister Datuk Seri Dr Ahmad Zahid Hamidi in genkhia hi.\nZanhal Tuesday March 22 ni in Malaysia kumpi thuneite’n UNHCR te ii Card bawlzia azumsung ah etding sawm uh cih The Star News ah hongki suahkhia a, tuapen zanni in kumpi thunei te leh UNHCR thunei te aki mukhawm uh hita hi.\nTuabang in UN Card atuh akibawl ciangin anei taktak leh atuh atawite ki telciannawnlo, khencianding hamsa tamawk ahih manin, hih tungtawng in IS migilo tepawl zong honglut thei cih lunghimawhna tawh Malaysia kumpi thunei te’n alim kankhiat mahmah uh ahihi.\nUNHCR Card vai thunei te aki kupna panun Card tungah Security Features ombehthei laileh hoihding hi ci’n Deputy Prime Minister Datuk Seri Dr Ahmad Zahid Hamidi in genkhia hi.\nTuaban ah UNHCR Card aneikhempeuh in Global Refugee Agency tungah khatvei athak in Register bawlkikleh hoihding cihzong genkhia hi. Tua hileh UN Card atuh atawi leh asit atawite ki haihkhia theipahding cihthu ahihi.\nTuaban ah Syria gam panin hongtungding Refugee tezong UNHCR te mahin buaipihtoding uh cihthuzong kikum uh a, UNHCR tezong thukimna nei cih kiza hi.\nHih Syria gampan Refugee te Malaysia gamsung ah lakding vaitawh kisai pen tutawm in aki vaihawmpan hilo a, New York ah akibawl ahi a 70 veina UN General Assembly ah Malaysia Prime Minister Datuk Seri Najib Razak ngiat in Syrian mi 3000 lakding apulaksa ahihi. Ref: Zomi Daily/ New Straits Times\nZomi Nam Ni DVD ki Ngahta\nAsia Jaya geiteng ah Block omden\nKlang Bus, Kota Damasara Bus, Sunway Bus te nawkphatdiak Asia Jaya Station geiteng High Way lamzikpi tungah Lam Block omden ahih manin kidawm mahmah ni. Nisim phialmah in akiman omden hi.\nNasep vai theihsakna\nZAM zumpi panin member te ading nasep a om hunhun in hong kizasak zel hi. Nidang danin nasep deihte min leh phone numbat kikaikhawm nawn lo ding hi. Bang hang hiam cileh nasep pen a om den hi lo a, Boss te’n hong zaksak ciang bekin nasep a om hi pan hi.\nTua ahihmanin nasep deihte sepnop hun in nasep pia thei kei lehang ki lungkimlohna piang thei a, nasep a om hun ciangin min leh phone numbat hong ki piasate hopih lehang nasep nei khin tampi na om khin zel uh hi. Tua ahih manin nasep a om hun ciangin ZAM FB Page or Thupuak panin dotdot kul nawn lo dingin hong kizasak dinga, sep ngap ingh cia khentatna naneih leh bek hongki sap hun in hong pai in. Khentat lo pi in Boss te tawh kiho dikdek khit ciang lungkia in ciahkik ziau mawk lecin na paina lamsaap leh na hun manpha a sumh na hi dinga, a maizum huai banah Boss te’n hong muang nawn kei leh Zomi tampi takin nasep neih loh lawh dinghi hang.\nPa Gin Lam Thang (Kum 30) Mualbeem khuami, Pa Sian Za Thang leh Nu Niang Khan Ngoih te tapa, a Zi Nu Cing Sian Hoih @ Hoihnu, Tg. Thang Khat Mung leh Lia Dim Sian Lun te’ pa in 17.03.2016 ni in Accident tawh Gua Musang, Kelantan State zatopi pan hong nusia a, Kuala Lumpur Sugai Buloh hanmual ah 23-03-2016 ni-in kivui thei hi.\nPa Lam Khan Mang (Kum 39) Thalmual khuami, Pa Thang Khan Kam leh Nu Cing Man te’ tapa in 19-03-2016 ni-in Tuap TB natna tawh Sugai Buloh zato pi pan hong nuisia a, 23-03-2016 ni-in Sugai Buloh hanmual ah ki vui thei hi.\nPa Bawi Mana (kum 41) Mualpi khuami Nu Man Lawh Cing ii pasal in 21-03-2016 ni-in Klang Banting Zato pan in Kidney/ Kal natna tawh hong nusia aa, a luanghawm pen 24-03-2016 ni in Seremban hanmual ah ki vui hi\nHih ih sanggam teng pen ZSM member hih na tawh kizui in zumpi pan in hantan khit dong tavuanla in kisepsak hi. A nutsiat innkuan pih te tawh kibang ZAM zumpi pan in dahpih na ih pulak hi. A lamdang Topa’ Kha Siangtho in hong hepsak ta hen. Amen.\nEi Christian te adingin Easter Sunday pen a thupi penpen ni a hihi. Bang hangin thupi pha diak hiam:\n– Zeisu thawhkikna pen Christian te Upna bulpi ahihi. Na lamdang khempeuh lakah a lamdang pen hi in, Zeisu in Pasian taktak hi cih a kitelna a hihi. Zeisu sihna panin hong thokik lo hizen leh ih Biakna or Pawlpi in kikhemna hi dinga, ih gengen Pasian thu teng zong zuaupi ding hi.Ih Upna in upna maan lo ong hi ding hi. Zeisu sihna pan thokik lo hileh amah pen Pasian hi lo dinga, mihoih mi gina khat sihsia in si hi kici ziau ding hi.\n– Easter in sihna pan thawhkikna om hi cih hong telsak hi. Lazarus kiphumna khaan ah Zeisu in Martha khiangah “Kei in nuntakna leh thawhkikna ka hi a, kei hong umte peuhmah a sih uh hangin nungta ding uh hi” ci hi. Zeisu in ni tawpni ciangin hong phongto kik ding hi.\n– Easter in nuntakna manphat zia hong lak khia hi. Dahna, khitui luanna leh natna omna hih leitungah Easter in lametna nei dingin hong hanthawn hi. Easter in Ze-etna dalzo dingin thahatna hong pia a, launa leh lungkhamna panin hong suakta sak hi.\nPrevious: Zomi Literature Tour & Zoland Adventure\nNext: Zo Kingdom ~ Vum Son


url: =Malaysia, Kuala Krai ah mawtaw tuahsia in, sangnaupang mi 6 si, 8 liam :: ZOMI DAILY\nposted on 2 June 2017 at 8:47 pm Lomkholna: Malaysia, News, Sawltak, World\nMalaysia, Kelantan State sungah sangnaupang apua mawtaw khat kibung in mi 6 aphual ah sipah cih NST pan kiza hi. Atuahsia mawtaw pen Van mawtaw namte khat hi a, Kuala Krai District sungah “Ramadan Tadarus Program” akahding in apai uh cihi.\nTuni zingsanglam 9:30am hunpawl in mawtaw atuahsia hi a, mawtaw apei taalin innkhat phukha cihi. Asi mi 6 banah adangzong sangnaupang mi 8 liam cihi.\nTua sangnaupang tepen avek un pasal vive hi uh a, kum 15 leh 16 gualpawl vive ahi uhhi. State Government ii vaihawmna tawh Ramadan Tadarus Program akahding in apailaitak atuahsia uh ahihi.\nKuala Krai Fire Services and Rescue department operations commander Mohamad Hanif Che Khalid ii genkhiatna ah hih mawtaw tuahsiatna om cih hongki zaksak ciangin Firefighter mi 8 in aphual ah kidelhpah cihi.\nVideo etnopleh: Six tahfiz students killed, eight hurt in Kuala Krai crash\nFirefighter te aphual ah atun uhciangin asi sangnaupang mi 6 tepen Van mawtaw sungah omlai uhhi. Firefighter te’n tua sangnaupang mi 6 te ii aluanghawm pen khatkhitkhat hemkhia uh a, Minute 28 sungah avekin hemkhiathei uh cihi.\nAluanghawm teng avekin Kuala Krai Hospital ah kipuak in Postmortem kibawlding cihi.\nRelated: Malaysia gamsung “Public Housing” kici innsaap akiman zawdeuh ah aomte kidop huai\nTuaban ah aliam sangnaupang mi 8 tezong Kuala Krai Hospital leh Machang hospital te ah zatui kibawlding in kipuak cih kiza hi. ZD Sawltak #zomidaily\nPrevious: Philippines gamsung Casino sung buaina hangin mi 36 si, adang mi 54 liam\nNext: US gamsung ah nasep tampi kibehlap semsem, Unemployment Rate 4.3% ah kiamsukta


url: =Singlamteh ciaptehna hongpiankhiatna leh akhiatna ~ Rev. Fr. Damian Dal :: ZOMI DAILY\nposted on 23 May 2015 at 6:42 am Lomkholna: Article, Biakna, DamianDal\na) Singliamteh ciaptehna hongpiankhiatna – Singlamteh ciaptehna ahi, “Pa, Tapa, Khasiangtho mintawh, Amen”, ci in, thungetna in Christian akici Jesu Topa nungzui te in kiciaptehna in hong zangmasa penpen ahihi.\nAntioch khuapi ah Siadaw (bishop) sem in, nungzuipi John zalaih, St Policarp khitciang, athumna ahi, St Ignatius (St. Ignatius of Antioch) in AD 144 kum in, amasa penpen in Singlamteh ciaptehna hong bawlkhia hi. Tua hun tualai tak in, Jesu Topa asanglo, a umlo, Jew minam te leh Roma kumpi te in Christian akici Jesu Topa honpa le gumpa a asang, amanungzui te thatin, manin, mei ah hal in, nasia takin simmawh bawlsia uhhi.\nTua bang gentheihna athuak laitakin, Jesu Topa a umtaktak mite khat le khat kitheihna ding, Jesu Topa a umlo mite lakah Christian te kiciapteh nading leh, ih pumpi tung mahmah ah, Jesu Topa hong gupkhiatna Singlamteh pua in, Topa ii Singlamteh tunga hongsihna hangin gupkhiatna angah ihih nathu te nisim teci panna dingin, ahongbawl khia ahihi.\nAD 196 kum in, Tertullian (one of the first great theologians and Father of the Church) hici bangin, nagelh hi:\nKongit nu le pa, u le nau te aw, eite in koikoi ah pai in, bangbang isem a, puansilh in, anne in, lumin tho in, ciahin kuanin i omna khempeuh ah, Sianglamteh ciaptehna tawh kipan in, Singlamteh ciapteh na tawh thu ikhup dending i mangngilh ngeikei hi. Bangbang nasem zongin, Singlamteh ciaptehna tawh pantawntung inla, Sianglamteh ciaptehna tawh nasep nabawl nate khup tawntung in. Tua sangin ahoihzaw bangom dingin nangaihsun hiam. Topa’ Singlamteh in nang adingin khamuanna hongpia ding hi. Nata natanu te uhzong hibang Christian gamtatna hoih nahilhsawn dinguh namangngilh kei un.\nHih thute i etciangin, AD 144 pan kipan in Singlamteh ciaptehna nakizangkhin in, Christian akici Jesu Topa honpa le gumpa aa asangtaktak mite in, apumpi tung mahmah uhah Topa hongsihna Singlamteh lim ciamteh in nanungtaakpih uhhi.\nb) Singlamteh ciaptehna akhiatna\n(i) Jesu Topa pen honpa le gumpa in sangin, um a, a manungzui te hi, Christian te kiciaptehna\n(ii) Jesu Topa tawh Singlamteh apuakhawm Christian te ihihna teci panna (lk 9: 23)\n(iii) Singlamteh tungah Topa tawh isihkhawm mahbangin, Topa tawh athokik khawm ding ihihna thu teci panna (Kolose 3: 3)\n(iv) Singlamteh in leitungmihing te gupkhiatna i ngah nadingin Topa hong kithatna ahihna phawktawntung na leh teci panna\n(v) Christian te khat le khat kikhenthang lo in, kipumkhat na limlah na (1Corinthians 1: 10).\n(vi)Pa, Tapa, Khasiangtho, thumgawm Pasian khat ahihna teci pan na (Mt 3: 16-17; Lk 3: 22; Mk 1: 10-11; 1 John 5: 7)\n(vii) I taltang tung mahmah ah tuuno leh honpa gumpa ahi Jesu Topa in Singlamteh tawh honggumkhia ahih manin, amamin in “Gumpa” ahihna ciapteh na (Mangmuhna 22: 4). By Rev Fr Damian Dal (Leuven, Belgium)\nPrevious: Zuapa Vaang ~ Thawnpu\nNext: Dimno’ Nu laikhak – 19


url: =Census Singkuang leh Aikuang\nKawlmang nuai ah khangkhat phial ki omta, kei phawkbek zongh 2 le 3 vei sing le aikuang honglaih khin uh ih theihsa tek hi.\nKawlmang lawhta ah Zomi te ih ki lehkhup khakloh ding thupi dinghi. Buddhist leh Muslim vai tawh singkuang leh aikuang kilaih nading aa honggel uh ahih namel kithei lo hi. Census in hong piakding aa ih lamet phattuam nate( a taktak zongh hituanlo thei) tuciangciang guu vive hiphot cih ih mu hi. Banghang, census in hong lomkhawm lo in hong dengkek ding lam manawh zaw cih ih mu hi.\nTutung pen Myanmar census ahih manin Zomi kicih pelmawh a kul hongsuak phot hi. Damliai nak leh ngaklah kei un, Zogam census khatvei bawlthuah leuleu ding hang aa, tua tak ciangin aw-kaih tuamtuam te, beh leh phung tuamtuam te, mual le guam adung a vai zuiin cimang loh nading in ki kaikhawm ding hangaa, khanggui sutsuk ding hihangh. Haksa ding nasak uh leh Zomi awnkhat kipha naibuanglo hi. Dubai, UAE aa inn cialsang te 5 khawng gullu kimkot ah phut lehangh Zomi teng inn nei vive kihi ziau ding cihtawh etkak ni.\nA thu tak inbel cilehangh, khaicii vawhkhop ding mimal 1000 ciang beekin Zomi 914 ah gelhpeel mawh lehangh a nung ah Zovontawi te logam thak vatsak, singphuk sak, gam a keugaw takteh lozau hal in mang/vam tom in , a tung aa kikhol zahzah  tua khaicii manpha lingleng teng tuhto vawhto sak ding hihangh.\nBuhham khawh hun, tangham khawh hunciang kizawh zahtek tawh pang in khoto ngeingai in Zosuan bup tawh thutuak tak in buhlom te\nphalbi daitui kiatma in khawmto ngeingai in ki thalawp suah dih ni.\nZCD leh GZA huihnung tawh ki thutuak aa maa hongpan’ na uh nungzuih himhim dih ni, Zogam leh Zomi te Independence lazo zahkhop dingin ih ki fit hiam Pii-Ciang a kiteh hi kawmkawm hihangh.\nMinam khat aa hong bawl leh thupha hongpia biak Pasian mai ah hamsiatna tuakloh nading in minam kigi te khungdah hoh dih ni. Zomi cihciang in Ciimnuai panh khualal khiateng tawh khaici tuhding hangh aa, khamtung gambup leh ih ngap ciacia zaisak in leitangh kigi khungding ihhi  zawhi. Leitang kigi ih khung ding aa, minam kigi khungding pen Piangsak pa ih ap hi.\nNa Kammal in Mualtan Guu\nHuam cih kammal pen minam kikal kigi vai ah zatding hilo, leitangh le gam kigi vai sepkhiatna ah Strategy leh Tactics lamsang ah zatding kilawm kammal hizaw hi.  Matutzawhloh zahding huam kiaikuai zongh hikhin lo aa, huam kiaikuai pongin sepkhiat zawhloh zongh lawi zawngkhal ki banglel dinghi.\nHih sepkhiat gelkhiat zia strategy leh Tactics vai ah a theitaktak te, a semtaktak te, thu mutaktak te, deihsak taktak te leh minam veitaktak te lo peuhmah in mawk ciakciak theih thu hilo hi. Bang hanghiam cihleh tungaa bangteng lotawh paukhiat kammal te in guu nei thei ahihi.\nThu khinkhai dimdiam thei dingte kampau luhek ngai ni.\nZOMI NAMPI NI Khiatna neitak in muakkhawm ciat ni.


url: =Florida, Orlando City sungah thau kikapna hangin mi tampi si cih kiza :: ZOMI DAILY\nposted on 5 June 2017 at 10:22 pm Lomkholna: News, Sawltak, USA, World\nUS Florida State sung aom Orlando City ah thaukikapna piang ahih manin mi tampi si cih Daily Mail pan Breaking News kiza hi. US hun Monday ni zingsanglam in Orlando khuasung aom Warehouse ah akikap kici hi.\nOrange County Sheriff’s Office panin Twitter tungtawn in agenkhiatna ah 9:12am hunpawl in thau kikapna pen vengkhinta a, ahi zongin asi tampi om cih gelhkhia uhhi.\nThau akappen ki khahsuahlo ci uh a, ahi zongin thaukappa “Shooter” pen kikaplum maw, ahih keileh kimanmaw cihpen gencianna neinailo uhhi.\nTulaitak hih buaina pen hoihtak in aki velcian laitak hi a, asawtlo in athu akicingzaw “Accurate information” pen hongki khahkhia kikding hi ci’n Sheriff Department pan genkhia uhhi.\nThau kikap buaina akipatpen Monday zingsanglam 8am hunpawl ci a, North Forsyth Road leh Hanging Moss Road geinai aom Industrial Area sungah thupiang cihi. Gerber Collision leh Class Center tetawhzong kinai mahmah kici hi.\nBanghangin kua in kap cihpen ki theician nailo a, asi zong bangzahpha cihpen ki pulakkhia nailo hi.\nSheriff Jerry Demmings zong buaina apianna aphual ah tungkhin a, asawtlo in athu ala akicing in hong pulak khiading in ki ummawh hi.\nAbeisa kumsung inzong Orlando City sungmah ah Pluse Nightclub Shooting ci’n thau kikapna piangngei hi. Tuapen tuzawh kalkhat ciangin kum 1 acinglianding ahihi.\nRelated: Alip Khap Huai USA thupiang ~ Florida State\nTua Nightclub thau kikapna hangin mi 49 takin sihlawh uhhi. ISIS-inspired akici apakta thautawi Omar Mateen in Nightclub sungah aphialkapgawp hi a, mi 49 tak si ahih manin, U.S. History sungah “Deadliest mass shooting” ci’n aki ciamtehkhat ahihi. ZD Sawltak #zomidaily\nPrevious: Yangon Yuzana Garden ah innteeng nasem numei kum 13 khat kibawlsia gawp\nNext: Australia, Melbourne khuasung ah palik te’n migilo khat kaplum


url: =Gam leh minam khantohna dingin a kisam thu laigil ~ Khup Lian Thang :: ZOMI DAILY\nposted on 7 August 2018 at 7:14 am Lomkholna: Article, Khuplianthang, Politics\nIndia te makaipi leh leitung bup in mi thupi in a ciapteh ahi Mahatma Gandhi pen biakna upna lam ah Hindu upna a zui khat ahi hi. Ahih hangin Lai Siangtho (LST) a sim ciangin a diakin mualtung thu hilhnate a sim ciangin thupi sa lua ahih manin Christian biakna zui ding cih ngaihsutna tawh biakinn khat ah kikhawm dingin Calcutta khuapi aa om biakinn khat lam ah a va zuan hi.\nA paina biakinn mai hong tunga, tua biakinn mai-aa lai ki suang amuh ciangin ki leh kik ving veng pah lian hi. Bang lai ki suang hiam cih leh, India Minampi te leh Mangkang te bek kikhawm thei ding hi, ci-in ki gelh hi. Tua hangin Mahatma Gandhi in “Christian a ki ci te hangin Christian ka suak kei hi” ci in, upna thu laigil taktak leh a gamtatna a ki tuaklo Christiante hangin Christian a suah nawnlohna thu na gen ngei hi.\nTu laitak in leitung tangthu lam ah mipil khat leh Hebrew University of Jerusalam ah Professor khat ahi Yuval Noah Harari in “Tu laitak hun pen, leitung ah mihing te a pianzawh khuahun a hoih penpen hun, leitung pianzawh nopna daihna tawh a ki dim penpen hun, suahtakna a om pen hun, gam khat leh gam khat a ki lem pen hun, mihing te’ manphatna leh mihing te’ hihna aki thupitsak pen hun ahi hi. Ahih hangin mihing te’ tangthu te khempeuh en kik hi leng, mihing te pen upmawh zawhloh zah dong dingin ki hai thei in, ki nungtolh kik thei zelzel ahihna zong phawk den veve kul hi” ci-in, a kisia leh a leh tai gawpmang thei mihing te’ pianzia te tungtawn in ki dopkholh ding na gen hi.\nChristian Tangthu Ah\nAD 30 khit lam aa kipan in Christian masate pen upna thu laigil bek mah bulphuh in na nungta uh hi. Tua hun laitak in Jews te’ upna, a thahat Roman te’ ukna leh et cikna nuai ah haksat bawlsiatna tampi na thuak uh hi. Suakta takin Pasian bia theilo uh in, a simtham in Pasian bia uh hi. A neih leh a lamteng ki hawm diamdiam in , a zawng a hau ki deidan lo in, a neih bangbang uh nekhawm dawnkhawm in nungta khawm uh hi.\nAmau a bawlsia te tungah thukkik hetlo in Pasian’ khut sungah ap zaw uh aa, amau’ tungah a kitat siatna khempeuh pen itna tawh maisak zaw uh hi. Roman kumpi te in thu-um masate pen a gilkial mahmah humpi neelkai an dingin pia uh a, tua a cikzet huai bawlsiat nate pawi et in en lel uh hi. A hingtang in lam-mei dingin hall up bawlsiatna na thuak zen uh hi. Nung zuipi khempeuh phial zong bawlsiatna hangin a si vive uh a hi hi. Tua pen hun masa lai thu-um mite’ nuntak kalsuan zia a hi hi.\nHun nihna ahi AD 321 pawl pan in, Roman kumpi in thu-um te bawlsiat nawnloh dingin thu pia hi. Roman kumpi pa mah in a sawt lo in Roman gam khempeuh Christian gam suak khin sak mang hi. Kumpi thuneihna tawh a gambup biakna dingin Christian biakna tawh laih hi. Gam mite in upna laigil tawh, lungsim tawng panin a upna tawh a san uh hilo ahih manin hih hun sungin Christian upna pen a kizelh hangin hun masa lai dan in upna laigil taktak tawh a khangto Christian nuntakna na neilo uh hi. Biakna paulap in, upna kibat pih lo Muslim tawh ki do na lianpi kum 200 sung (AD 1095-1291) bang om hi. Tua pen Cursade ki ci a, tuni dongin a lipkhap huai mahmah tualthahna in ki ciapteh hi. Tua bangin ki thahna dingin a vaihawm leh thu a pia pen Christian makaipi te mah na hi hi.\nHun thumna ahi, AD 1517kum pawl ciangin Martin Luther’ makaihna tung tawnin Christian upna sungah kikhelna leh khanlawhna lianpi na tungin tua in Christian sungah kikhenna lianpi tungsak hi. Ahih hangin hih pen a hoihlam in kikhena ki ci thei hi. Hun sauvei pi sung mah upna sanna tawh thu laigil lam ah a paikik ding a bat hangin upna laigil tawh a kileh bulh sila te bawlsiatna, mihing veve ganhing bangin bawlna cihte na om toto veve hi.\nTua kawmkal lak pan in a it a vei taktak thu-um mite nasepna hangin leitung leimong dong ah Gupkhiatna thu na tangko zo uh a, leitung kiu li pan in mi tampi in suahtakna ngah hi. American Baptist Mission te in Zogam na ban to kha uh a, tua hangin tuni dongin Zogam pen Christian gam a suak ahi hi. Tua in Kawl biakna leh ngeina huzap hangin a mangthang thei ding Zomite, tuni dongin ngeina leh sisan ah, Kawlgam aa om mualtung mite lak pan in a siangtho mahmah lai minam khat asuahna pen Christian upna hang ahi hi. Hih hun sungin khanlawhna lianpi zong piang a, upna leh san dan a tuamtuam ki behlap in pawlpi zong tua dung zui in ki behlap toto hi.\nPope Fracis in 2ndAugust, 2018 in leitung ah thu lianpi khat na tangko hi. Tua in bang hiam cih leh, gitlohna khat peuh hangin kumpi te thukhun zui in sihna daan (death penalty) tawh mihing khat sih sakna pen Christian te upna tawh kituak lo hi. Mihing te in leitung a nuntak sungin mawhna khialhna ki bawl thei ngeina hi in, sihna daan piakna pen hoihlo hi ci hi. Bek thamlo in Catholic pawlpi ii thukhun sungah zong tua thu hel ding, khangthak te leh thu-zui mite tungah gen dingin vaihawm ta uh hi.\nA tunga teng atom in en kik leng, Christian tangthu ah, upna bulpi ahi Pasian upna, a kizang LST zong a kibang ahi hi. Nungzui pite hun aa Christain te in ki niamkhiatna, itna leh thuakzawhna, mawh maisakna tawh na nungta uh hi. A lang khat ah Roman leh Europe gambup phial Christian a suak hun sungin Muslim kici biakna thak khat na kipan khia zo veve uh a, tua hun sung mahin Crusade kici, upna biakna bulphuh in tualthahna lianpi na om hi. A biak Pasian kilamdang lo, a thu bul let ki lamdang lo, LST zong aki bang mah ahi hi.\nAhih ahangin aki lamdang khat ahileh a mite, avaihawm mite ki lamdang ta uh a, Christian masate ii thu bullet te na len nawnlo uh in na paikhial ahihna ki mu thei hi. Tu laitak in ahih leh kumpi thukhun hangin thahna a piak te nangawn thahna daan (death penalty) piakna pen manlo in cih zah dong hita ahih manin AD 1095kum aa Crusade hun lai aa upzia sanzia tawh ki nak lamdang mahmah ahihna kimu thei hi. A thupi pen ah , tua Christian upna ii thu laigil taktak bang hiam, cih tel in tua mah kip let ding a thupi penpen ahi hi.\nGam Ki-ukna Lam\nLeitung tangthu ah gam ki-ukna atuamtuam ahunhun in na om toto hi. BC hun lai leh AD 1800kum kim ciang dong pen in ahuampi in kumpi khat ii thuneihna tawh ki-ukna, innkuan or gam neite or a thahat penpente in thatang zangin ki ukna hi zaw hi. (BC 500 pawlin Greek gam Athen khuapi in Democracy ki-ukna zang, ahih hangin gam lianpi hilo in khua khat gam khat ki ukna hi zaw).\nKum zalom 18 lam ciangin Democracy ci in mipi thu neihna tawh ki-ukna, mipi te’ tel makaite makaihna tawh ki ukna pen ki pakta ciat hi. A khangto gam khempeuh, a diakin Europe gamte in tua ki ukna bulphuh in kalsuan uh a, innpi dawl tungnung leh nuai nung (Upper/Lower House) thu neihna tawh kalsuan uh hi. Kumpi aneih hangin a sep theihna ciangtan in, thu neihna nei taktak sak lo uh a, Mipite’ tel ahi tangmi te’ ki tuahna Innpi (parliament) in thunei sak zaw uh hi. Tua in khantohna tampi piangsak in, leitung khempeuh phial pen Europe gamte’ ukna sungah om phial uh hi. Tua hun laitak in leitung Democracy gamte ii pupi ahi America gam zong British te tung pan in suahtakna ngah in gam khat in ki panpan ta hi.\nAhih hangin Galpi khatna ahi zongin, galpi nihna a piangna ding a makai hi Germany makaipi Hitler cihte, Italy makaipi Mussolini cihte pen tua bangin mipite telna mah tawh kah in makai a sem uh na hi zel uh hi. 2017 leh 2018kum sungin Latin America pan in Venezuela makaite ahi zongin, Europe pan in Turkey makaipa in ahi zongin a thu neihna zangin ama dinmun sawtpi a sep theihna dingin a gambup thu khunpi nangawn laih ngam lel hi.\n1990kum kim pawl pan in leitung democracy ki-ukna ah a et-teh tak pen ahi America gamvai makaite nangawn in a thu neihnate met dok in mimal pawlkhat leh mi pawlkhat te ii deihna lam ah pai in damdam in lampial ta ahihna zong mipilte in na gen uh hi. Ki telna tawh ki ukna ahih hangin Democray kalsuan zia taktak a nei khollo ahi Singapore gam leh gam pawlkhat zong pen, tua bangin suahtakna taktak aom loh hangin na lawhcing mahmah veve in a gam mite in zong mundang gamdang eng tuanlo uh hi.\nSen gam bang hileh BC hun lai pek panin kumpi te’ thuneihna tawh ki uk uh a, tua khit ciangin 1949kum pan in Communist ki ukzia tawh tuni dongin kip tak in na kalsuan uh hi. Tua ki-ukzia pen amau gam aa dingin a hoihpen hi ci-in um ngiat uh aa tuni ciang dong zong nawng-kaina om lo in ding zo uh hi. A lang khat ah amau tawh gamvai san zia ki bang a hi Russia te, Yugoslavia te pen a masa in a ki ukzia tawh matutna tampi a ngah hangin lamkal ah ki puk in 1989-1990kum pawl in a gam uh na ki tam kham veve uh hi.\nAmerica, Sen, Singapore leh galpihna hun Germany , Russia etc… en kak in khat vei lungngai kik dih in. Ki ukzia, ki makaihzia, mipite telna, a omsa lampi ah cihtak takin sepna cih bangin makaihzia te khat leh khat ki banglo hi. A thupi leh athu laigil ahi mipi te’ phattuamna ding, mipi aa ding bang sep sak ding cih veina deihsakna in a tawpna ah gualzawhna lampi dong na tun veve ahihna ki mu thei hi. Hih gamte’ makaite in a sep amaban ii thu laigil tel mahmah uh hi. Amau mun ciat ah hoihtak a kizat nak leh hoih tuak uh a, na deih zawkzawk ki ukzia khat peuhpeuh ah a thu laigil teltak in na kulsuan ding a thupi pen ahi hi.\nMihing te tangthu lam ah a siam mahmah Yoval Noah Harari in, leitung pen hun dangdang sangin nopna daihna tawh a kidim hun laitak ahi hi. Gal leh sa, mi gilo te’ thahna hangin a si sangin amah leh amah kithat in a si leh accident in a si leh a kumtam aa a tek sih tam zaw tham hi. Gilkial dangtaak nek ding neilo in a si sangin gilvah lua, antam ne lua leh neek le dawn kidop lohna hangin a kingah thei natna tuamtuam hangin a si pen ki tamzaw tham hi. Tua ahih manin tuhun leitung mite’ gal lianpen in ahih leh gam khat leh khat kidona hangin a piang thei ding sihna, mi gito te’ thahna hangin sihna, cihte hi nawnlo hi. Mihing te, amau mahmah pen amau aa dingin a lauhuai pen a gal hita hi, na ci hi.\nTua ahihman in thu-um mi a kici mi khempeuh, a diakin Kawlgam aa om minam leh gamte lak ah thu-um mi atampen ahi Zogam leh Zomi te in lung ngaih kik ding tampi om hi. Zomite in, Chrisian nuntakna ii thu laigil ahi itna thu, mawh ki maisakna thu, ki niamkhaitna thuakzawh hatna thu, cihte khahsuah ta uh hi. A kampau te, a lai at te, akammal zatte, a gamtatzia te uh pen thu-um lo te tawh ki lamdanna tawmzong a om lo dinmun ahi hi.\nZu ne zatep, zatui zangin ut bangbang in om in siatna tampi in Zomite tuamcip ta hi. Gam vai nasepna ,minam vai na sepna, sum leh paai bawlna, pawlpi biakna ki makaih kalsuan na khempeuh ah a ki et phat kik loh phamawh ta uh hi. A min bek in Christian hihna pan in, a thu laigil a thuthuk athu taktak tawh a kalsuan Zomi Christian te a hih ding thupi mahmah ta hi.\nDemocracy ci-in mipite’ deihtel makaite’ makaih ki ukna tawh a kalsuan ta gamkhat ahina ki zui in, tua Democracy ii a thuthuk leh a thu lai gil ahi mipi’ thu neihna, a tawmzawte ngaihsutna zong thupi simna cihte bulphuh in gam makaite in a kalsuanpih ding thupi hi. Tua bang danin makaite in a kalsuan pih kei zenzen leh pen, mipite’ deih tel makaite a neih hangun bangmah a khiatna nei tuanlo hi.\nBangteng kisapna om a, bangteng taktak ah a min bek hi in, athu taktak tawh ki kalsuan nailo cih pen makai upa khempeuh in itna, veina, lungduaina bulphuh in kikup ki gen kipanpih leh kalsuan loh phamawh ta hi. Tu laitak dinmun pen, tua bangin hihna hihlohna khat ki genleh a kizahtak zaw omlo, kam tung nun kituh in, bangmah lo tawh Zomite buai mahmah uh hi. Yoval Noah Harari cih dan hileh, Zomite gal pen mundang minam dang te hilo in, Zomite leh Zomite ki thu tuah lohna, ki makaih liailiai theih lohna mah hi kha ding hi. Zomite paunak ah zong, “Mi bawl in ih mang (bei) kei a, ei leh ei kibawl in ih mang (bei) hi” na ci hi.\nZomite in a tuah khaksa thu tampi om khin ahih manin, kikhial kik nawnlo dingin lauhuaina om nawnlo ding hi ci-in lungmuang in a om khak hetloh ding zong thupi hi. Leitung tangthu ah a kikhial a hoih hetlo thute mah ki khial kik kik in piang kik kik thei zel hi.\nThu-upna ah ahi zongin gamvai nasepna ah ahi zongin, pawlpi kipawlna vai ah ahi zongin na sep na bawl na maban khat peuhpeuh ah ahi zongin, Yuval Noah Harari gen dan in, upmawh zawhloh zah dongin na hai hetloh na dingin kidawm siam in, angsung deihna kiphat sakna te paih khiat ding thupi hi. “Thu laigil taktak” tawh na minam na gam uh na kalsuan pih hun mahmah ta hi. Mahattama Gandhi gen mah bangin, na gamtatna na kampauna khempeuh ah “Thu laigil taktak” tawh a nungta na hihna kilang sak in la, na nasepna te tawh na gam leh na minam aa dingin na vei taktakna kilang sak inla, na lungduaina, na ki niamkhiatna leh itna na neihna te in Thu-um mi leh minam it taktak minam vei taktak na hihna kilang sak ta in. Lungdam, Khup Lian Thang\nHomo Deus, A brief History of Tomorrow, Yuval Noarh Harari\nPrevious: Video: Meikat laitak nupi khatin atate asihma ci’n inntungpan lawnkhia\nNext: Italy khuasung ah datsi pua mawtawkhat puakkham, mi 2 si, 60 val liam


url: =Rakhine State ah WFP (World Food Programme) in huhna piakik :: ZOMI DAILY\nRakhine State ah WFP (World Food Programme) in huhna piakik\nposted on 28 August 2021 at 9:46 pm Lomkholna: Myanmar, News, TedimPost\n(Rakhine – August 28) – Galkap ten ukna a sutna uh tawh kizom in World Food Programme ten Rakhine state a om dongtuakte panpihna a piak uh pen kha 3 kiim bang a khawlna uh pan in August kha kal 4 pan kipan in piakik ding uh hi cih tangko khiatna nei uh hi.\nRakhine state a om dongtuakte panpihna in WFP ten mikhat teh kha khat ai 15,000 MMK tawh panpihna a nei uh ahi hi. 2017 kum Rakhine leh Muslim te kikal ah buaina hang leh 2018 galkapte leh AA te kikal buiana te hangin galtai dongtuak mimal pen a tulza sim in IDP camp te ah om uh hi. Source: VOA Burmese\nTAUNGDWINGYI AH A PUALAM VAKKHIAT THEIHNA HUN CIANGTAN KIKHIAM\n(Taungdawungyi – August 27) – Magway division, Tuangdwingyi khua ah Covid-19 natna kilawh loh nading deihna tawh ukna buluh galkap te-in Aug 26,2021ni pan vakkhiat theih hun ciangtan sak uh hi.\nKhuami te khat ii genna ah “A ciangtan masak lai un zingsang nai 4 pan nai 10ciang leh nitak nai 5 pan nai 8 ciang hi aa, tutung a ciangtan kik na uh pen zingsang nai 6 pan nai 10 ciang leh nitak nai 5 pan nai 7 ciang in khiamsuk uh hi” ci hi.\nHih dan in a ciangtan sak na uh hang in nisim nektawm zong mi pawlkhat ading haksat na tampi om aa, Covid zong kiam mahmah ta a hih man in ukna buluh galkap te sepna tepen mipi phattuamna ding bang mah omlo hi ci-in zong khuami te’n genbeh lai hi.\nTaungdwingyi khua ah a sawt nailo khat in dalan ရာအိမ်မှူး khat kithat a, galkap zalian khat ii store sai zong bomb ki puakkham sak hi. Tua dan teng a piang khit apat mipi te tung ah galvan te zang aa bawlsiatna tampi thuakbeh uh hi cih zong khuami te tungpan kiza hi. DVB TV News\nSUMLUT KIAM NA HANG IN UKNA BULUH GALKAP TEN SUMLUT KIBEHLAP THEIH NA DING A HITHEI TAWP IN HANCIAM DING CIH LIEUTENANT GENERAL SOE WIN IN GEN\n(Nay Pyi Taw – August 24) THE TEDIM POST : Myanmar gamsung ah galkap te-in ukna a buluh zawh uh gamsung ah siahpiakna kiam mahmah aa,ong tung ding kha 6 sung in zong sumlut nakpi takin kiam lai ding ci hi. Tua a hih man in Lieutenant general Soe Win in Ministry of department tuamtuam te a kimuhkhopna ah sumlut ngahkik theihna ding a vaihawm naang un hanthawn hi.\nFinance commission ah Vice President zong ahi Lieutenant general Soe Win in August 24 inMinistry of Planning and Finance, Nay Pyi Taw ah a kibawl sumlut/sumzat na tawh kisai meeting a neih na vuah “COVID-19 natna hang tawh gamsung business tampi kiam bek thamlo in, siahpiakna te, gamsung sumlutna tuamtuam te zong kiam mahmah hi” ci-in genkhia hi.\nMipi teelcing kumpi te kiang pan galkap te’n ukna a buluh uh Feb 1 pan gamsung sumlut tampi kiamtuam pah hi. Ukna buluh galkap te-in period budget (ကြားကာလဘတ်ဂျက်) dingin October 2021 pan March 2022 dong suai khol uh aa, sumlut bel tawm mahmah ding in lamen uh hi.\nMeeting kah department tuamtuam te kiang ah ” A hunzui leh a lem dandan in sumlut ngah nang hanciam ding leh alo theilo munte bek ah sum cil zat mahmah ding”cih zong genbeh lai hi.\nUkna buluh galkap te-in tukum 2022-2023 budget kum pan kipan in budget kum asuaih thak kik ding uh pen April 1 pan March 31 ciang hiding ci hi. Mizzima-News in Burmese/ Tedim Post\nPrevious: Phavang’ Kialpi ~ Sia Do Khup\nNext: USA, Tulsa pan Pa Kham En Do (Tungtuang, Zil om) in hongnusia\nKipahtawi huai mah ee ~ Pau Khat Suan


url: =Malaysia pan hawlkhiat athuak Ambassador pa aciahdiam? ~ ZD :: ZOMI DAILY\nTuni Monday (Mar 06) nitaklam 2:30pm hunpawl in Kuala Lumpur khuasung aom North Korea Embassy panin mawtaw nih pusuakkhia hi. Tua mawtaw nihte sungah hawlkhiat athuak North Korea’s Ambassador pa atuangkha hiam cihpen ki gencian theilo hi.\nNorth Korean Embassy pen Damansara Heights vengsung ah aom hi a, tua apusuakkhia Toyota Alphard leh Toyota Camry mawtaw nihte sungah numei khatleh pasal 4 tuang uh kici hi.\nHih Ambassador Kang Chol kicipa pen Malaysia kumpi in March 04 ni in agampan hawlkhiatna apiak uh ahihi. Persona non grata (person not appreciated) ci’n aciapteh uh ahihi. Tuathu apiak hun akipan nai 48 sung (ni nihsung) in Malaysia gampan in ki hemkhiading cih thu akipia hi a, tunitak 6pm hileh nai 48 acingding hita hi.\nMalaysia gamsung aom Media te bekthamlo, leitung gamtuamtuam aom Media te’n hivai pen lunglut mahmah uhhi. North Korea Embassy mai ahzong tusungteng Journalists leh Cameraman te Ready sa in omcipden uh ci a, Ambassador Kang Chol pen ki mitsuantek hi.\nRelated: Malaysia kumpi in North Korean Ambassador pa agampan hawlkhia ~ ZD\nKang Chol pen Malaysia gamsung ah North Korea Ambassador in aomzawh kum 3 bang hita hi. Malaysia gamsung ah ahun nunungpen bangci bangin azangdiam cih kilungluttek hi.\nMalaysia pan hawlkhiat athuak Ambassador pa aciahdiam? ZD Sawltak #zomidaily\nPrevious: Japan ah Helicopter khat kia in, mi 9 si ~ ZD\nNext: Kawlgam Shan State sung aom Laukkai khuasung ah kikapna piang ~ ZD